text:
Vaega 4
1–4, O le auauna atu ma le lototoa e faaolaina ai faifeau a le Alii; 5–6, O uiga faaleatua e agavaa ai i latou mo le auaunaga; 7, E ao ina saili i mea a le Atua.
1 O Lenei faauta, ua lē pine ona oo mai o se agaluega ofoofogia i le fanauga a tagata.
2 O lea, outou e o e e o atu i le agaluega a le Atua, vaai ia outou eauauna atu ia te ia ma o outou iloto atoa, mafaufau atoa, manatu atoa, ma le malosi atoa, ina ia mafai ona outou tutu ma le olē pona i luma o le Atua i le aso gataaga.
3 O lea, afai ua ia te outou le manao e auauna atu i le Atua, ua avalaaulia outou i le galuega;
4 Aua faauta ua sinasina le afanua ua saunia e eselesele; ma faauta, o ia o lē e sasau atu lana selesaito ma lona malosi, o ia lava lea ua na faaputu ma iteu ina ia lē fano o ia, ae aumai e ia le olataga i lona agaga;
5 Ma o le afaatuatua, efaamoemoe, ialofa mama ma le oalofa, ma le umanatu tasi i le fmamalu o le Atua, e agavaa ai o ia mo le galuega.
6 Ia manatua le faatuatua, aamiomamā, poto, faautauta, eonosai, agalelei faaleuso, amio-atua, alofa mama, ilotomaualalo, ofiliga.
7 aOle atu, ma o le a outou maua ai; tuitui atu, ma o le a tatala mai ia te outou. Amene.


c: text/html

text:
Fesili Mai le ʻAufaitau
O ā faamaoniga e iloa ai e puupuu le taimi na osofaʻia ai Ieriko?
E tusa ai ma le Iosua 6:10-15, 20, na faatasi i le aso ona savavali faataamilo fitafita a Isaraelu i le aai o Ieriko mo aso e ono. Ae i le aso lona fitu, sa faafitu ona latou savavali faataamilo i le aai, ona soloia lea i lalo e le Atua pā malolosi o le aai o Ieriko ma osofaʻia ai loa e Isaraelu. Pe na maua e tagata suʻesuʻe ni faamaoniga e iloa ai e puupuu le taimi na osofaʻia ai le aai o Ieriko e pei ona faamatalaina e le Tusi Paia?
I aso anamua, e masani ona siʻomia e se ʻautau pā o se aai pe a sauni e osofaʻia. Pe afai e umi ona siʻosiʻomia le aai, ona faaaogā lea e tagata o le aai meaʻai sa teuina. Ae pe a osofaʻia e le ʻautau le aai, ona latou aveina lea o mea uma e mananaʻo i ai, e aofia ai ma meaʻai na totoe. O le māfuaaga lenā e leʻi tele ai ni meaʻai na maua e tagata suʻesuʻe i aai o Palesitina na osofaʻia. Peitaʻi, e ese mai ai Ieriko. Ua taʻua i le tusi Biblical Archaeology Review: “E ese mai i toega o ele, o mea sa tele ina maua o saito, ma e mataʻina le maua o le tele o saito.”
E tusa ai ma faamatalaga a le Tusi Paia, e leʻi aveesea e Isaraelu ni meaʻai mai i Ieriko, ona sa faasāina e Ieova. (Iosua 6:17, 18) E lē gata i lea, na osofaʻia e Isaraelu le aai o Ieriko i le tau e totogo ai mea, ina ua faatoʻa māeʻa le vaitau o le seleselega lea na tele ai saito e teuina i le aai. (Iosua 3:15-17; 5:10) Sa tele saito i le aai o Ieriko, ona sa puupuu le osofaʻiga e pei ona faamatalaina i le Tusi Paia.

robotstxt: allowed

filter: keep


text:
LESONA 12
E Faapefea Ona Faamaopoopo la Matou Galuega Talaʻi o le Malo?
A o lata i lona maliu, na fetalai ai Iesu: “O le a talaʻiina atu lenei tala lelei o le malo i le lalolagi atoa e fai ma molimau i atunuu uma; ona oo mai ai lea o le iʻuga.” (Mataio 24:14) Ae ua faapefea ona faataunuuina lenei galuega talaʻi i le lalolagi aoao? E ala i le mulimuli i le faaaʻoaʻoga na faataatia e Iesu a o iai i le lalolagi.
E matou te taumafai e faafesootaʻi tagata i o latou fale. Na aʻoaʻo e Iesu ona soo ia talaʻi atu le tala lelei mai lea fale i lea fale. (Mataio 10:11-13; Galuega 5:42; 20:20) O na tagata talaʻi i le uluaʻi senituri na tofia i oganuu faapitoa e tatau ona talaʻi ai. (Mataio 10:5, 6; 2 Korinito 10:13) E faapena foʻi i aso nei, ua faamaopoopo lelei la matou galuega talaʻi, ma ua tofu lava faapotopotoga taʻitasi ma oganuu ua tofia e latou te galulue ai. O lea auala ua mafai ai ona matou faataunuuina le faatonuga a Iesu ia “talaʻi atu i tagata ma molimau māeʻaeʻa.”
E matou te taumafai ia oo i tagata po o fea lava e maua ai. Na faataatia foʻi e Iesu le faaaʻoaʻoga e ala i le talaʻi atu i tagata i le lautele, e pei o luga o le matafaga po o se vaieli. (Mareko 4:1; Ioane 4:5-15) E matou te talanoa foʻi i tagata e uiga i le Tusi Paia po o fea lava e maua ai—i alatetele, i nofoaga o pisinisi, i paka po o le telefoni. E matou te molimau foʻi i o matou tuaoi, tagata e faigaluega ma aʻoaʻoga faatasi, ma tauaiga pe a maua se avanoa talafeagai. O nei taumafaiga uma ua mafai ai ona faalogo le faitau miliona o tagata i le lalolagi aoao i “le tala lelei o le faaolataga.”
Pe e mafai ona e mafaufau i se tasi e te manaʻo e faasoa atu i ai le tala lelei o le Malo o le Atua, ma le aogā o lenā tala lelei i lona lumanaʻi? Seʻi aua lava neʻi e taofia le faailoa atu o lenei feʻau o le faamoemoe. Ia faailoa atu i isi i le vave e te mafai ai!
O le ā le “tala lelei” e tatau ona faalauiloa atu?
Ua faapefea ona faaaʻoaʻo Molimau a Ieova iā Iesu i le auala e talaʻi ai?


text:
ʻOA TAUTELE MAI I LE AFIOGA A LE ATUA | 2 NOFOAIGA A TUPU 33-36
E Tāua iā Ieova le Salamō Moni
MANASE
Na faataga e Ieova tagata Asuria e puʻea Manase ma ave faapagota i Papelonia
PULEGA A O LEʻI PUʻEA
Fausia fata faitaulaga mo atua sesē
Ofo atu ona lava atalii e fai ai taulaga
Faamasaa le toto o ē e lē sala
Faaauiluma faiga faaagaga i le nuu atoa
PULEGA INA UA TOE SAʻOLOTO
Matuā faamaulalo e ia o ia lava
Tatalo iā Ieova; ofo atu taulaga
Aveese fata faitaulaga mo atua sesē
Uunaʻia le nuu ina ia auauna iā Ieova
IOSIA
TAIMI O LANA PULEGA
Saʻili atu iā Ieova
Faamamā le nuu o Iuta ma Ierusalema
Toe faaleleia le fale o Ieova; toe maua tusi o le Tulafono


text:
I le avea ai ma alii o le perisitua, ua ia i tatou se matafaioi taua e faia i le malo, i le aiga, ma i le Ekalesia.
Uso e, ua tele mea ua ta’u mai ma sa tusia i tausaga e lei leva atu e uiga i luitau o alii ma tama. O ni nai faataitaiga o ulutala o tusi, mo se faataitaiga, e aofia ai le Why There Are No Good Men Left (Aisea E Le o Toe I Ai ai ni Alii Lelei o Totoe), The Demise of Guys (O Le Tafiesea o Alii), The End of Men (O Le Mutaaga o Alii), Why Boys Fail (Aisea e Toilalo ai Tama), ma le Manning Up (Ia Faatamatane). O le mea e mataina ai, o le tele o nei tusi e foliga mai sa tusiaina e tamaitai. I soo se tulaga lava, o se autu taatele i nei iloiloga e faapea i le tele o atunuu i aso nei o loo maua ai e alii ni savali fenumiai ma feteenai e uiga i a latou matafaioi ma le taua i malo.
Sa faauigaina e le tusitala o le Manning Up i le ala lenei: “Ua toetoe lava o se tulafono o tagata i le lalolagi atoa e faapea a o avea teineiti ma ni tamaitai e ala i le ausiaina faigofie o le matua faaletagata i le tulaga faaletino, e ao foi ona pasia e tama se suega. E manaomia ona latou faaalia le lototele, le malosi ma le gafatia faaletino, po o le poto masani i tomai talafeagai. O le sini ina ia faamaonia lo latou gafatia o ni leoleo o tamaitai ma fanau; o la latou matafaioi faaagafesootai autu lava lea o loo i ai i taimi uma. Peitai, o aso nei i le alulau i luma o tamaitai i se tamaoaiga lelei, o tane ma tamā e tausi i aiga ua avea nei ma se filifiliga, ma o uiga lelei o alii ia e manaomia e faatino ai la latou matafaioi—lototele, taliaina o luitau e aunoa ma le faitio, lototoa, faamaoni a’ia’i i le va faaleulugalii—ua pasiā ma ua fai si maasiasi.”1
I lo latou naunautai e siitia ia avanoa mo tamaitai, o se mea tatou te viia, o loo i ai i latou e faamaasiasia alii ma o latou sao. E foliga mai latou te mafaufau i le olaga o se tauvaga i le va o alii ma tamaitai—lea e tatau ai i se tasi ona puleaina le isi, ma o le taimi nei o le taimi o tamaitai. O nisi e finau mai o se galuega o se mea aupito taua lea ma o le faaipoipoga ma fanau e tatau ona fai i ai se filifiliga pe leai. O le mea lea, aisea tatou te manaomia ai alii?2 I le tele o ata tifaga a Hollywood, ata o le TV ma keipo, e oo lava i faasalalauga faapisinisi, ua faaalia ai lava alii o ni tagata e leai ni tomai, e moto le tofā, po o ni tagata manatu faapito. O lenei aganuu o alii toilalopopo o loo i ai se aafiaga faataumaoi.
Mo se faataitaiga, i le Iunaite Setete ua lipotia mai e faapea: “Ua sili atu lava faatinoga a teine nai lo tama i le taimi nei i tulaga uma, mai lava i aoga amata e oo atu i aoga faauu. E oo atu i le vasega valu, mo se faataitaiga, e na o le 20 pasene ia tama e atamamai e tusitusi ma le 24 pasene e atamamai e faitau tusi. O togi o suega ulufale i kolisi i Amerika (SAT) a alii talavou, i le taimi nei, i le 2011 o togi aupito sili ia ona leaga ua latou oo i ai i totonu o le 40 tausaga. O tama e foliga mai e 30 pasene e le uma le aoga maualuga ma le kolisi nai lo teine. … Ua valoia e faapea e oo atu i le 2016, o le a mauaina e tamaitai le 60 pasene o faailoga tagata malaga, 63 pasene o matuaofaiva, ma le 54 pasene o faailoga faafomai. E lua vaetolu o tamaiti aoga o loo i ai i aoaoga mo manaoga faapitoa, o alii.”3
Ua taliaina e nisi alii ma tamaitai ni savali le lelei e fai ma se ‘alofaga e aloese ai mai tiutetauave ma lē tuputupu ae ai lava. I se matauga lea e tele ina avea ma se faamatalaga talafeagai, sa saunoa i ai se polofesa o se tasi o iunivesite, “E o mai i totonu o le vasega alii ma o latou pulou pesipolo e faaū i tua ma [la latou] ‘alofaga [pasiā] ‘ua ‘ai e le komepiuta la’u galuega na fai i le fale.’ I le taimi lena, o loo siaki ai e tamaitai a latou fuafuaga o le aso ma fesili mai mo ni fautuaga mo ni aoga faaloia.”4 Sa faailoa mai e se tasi o tamaitai e iloiloa ata tifaga lea manatu taufaifai e faapea “o le a le mea tatou te faalagolago ai fua i alii, pe afai tatou te manuia ma filifili e maua se paaga, ia tau lava o lena—se paaga. O se tasi e tu i lona lava tulaga faataumamao e pei ona ia faamamaluina ai o tatou lava ia tulaga.”5
Uso e, e le mafai ona tatou oo i lenei tulaga. I le avea ai ma alii o le perisitua, ua ia i tatou se matafaioi taua e faia i le malo, i le aiga, ma i le Ekalesia. Ae e tatau ona avea i tatou ma alii e mafai ona faatuatuaina e tamaitai, e mafai ona faatuatuaina e fanau, ma e mafai ona faatuatuaina e le Atua. I le Ekalesia ma le malo o le Atua i nei aso e gata ai, e le mafai ona i ai ia i tatou ni tama ma ni alii e tautevateva. E le mafai ona ia i tatou ni alii talavou e leai se amio pulea ma ola e tau lava ina ia faafiafiaina. E le mafai ona ia i tatou ni alii talavou matutua e le iloa po o le a le mea e fai i lona olaga, o ē e le manatu mamafa i le faia o ni aiga ma faia se saofaga moni lava i lenei lalolagi. E le mafai ona ia i tatou ni tane ma ni tamā e toilalo e tuuina atu le taitaiga faaleagaga i le aiga. E le mafai ona ia i tatou ni ē o umiaina ma faaaogaina le Perisitua Paia, e tusa ma le Faatulagaga a le Alo o le Atua, e faamaumau lo latou malosi i ponokalafi pe faaalu o latou olaga i luga o Initoneti (o le mea moni lava, ua avea ma o o le lalolagi, ae ua le o i ai i totonu o le lalolagi).
Uso e, o loo i ai se tatou galuega e fai.
Alii talavou, e manaomia ona outou lelei i le a’oga ona faaauau ai lea o a outou a’oga pe a uma aoga maualuluga. O nisi o outou o le a mananao e faaauau suesuega i iunivesite ma ni galuega i pisinisi, faatoaga, malo, po o isi matata. O nisi o le a lelei atu i le tusiata, musika, po o le faiaoga. O isi o le a filifilia se galuega faamiliteli pe aoao foi se tomai faalematata. I le aluga o tausaga, sa i ai ni alii vane mamanu sa galulue i ni galuega faatino toe faafou ma faaleleia i lo’u fale, ma sa ou faamemelo i le tomai o nei alii ma lo latou gafatiaina o galuega mamafa. Po o le a lava le matata e te filifilia, e taua le lava o lou tomai i na matata ina ia mafai ai ona e tausia se aiga ma faia se saofaga mo le lelei i lou nuu ma lou atunuu.
E le i leva atu na ou matamata ai i se ata sa faaali ai se aso i le olaga o se alii talavou e 14 tausaga le matua i Initia. E alapo o ia ma galue i le tele o itula i ni galuega se lua, a o lei alu i le aoga ma le tuua o le aoga, i le ono ma le afa aso i le vaiaso. O lana tupe maua e saofaga i se vaega tele o tupe maua a lona aiga. E telea’i atu o ia i le fale i lana uila tuai mai lana galuega lona lua i le po ma taumafai e faaofiofi ni nai itula e fai ai ana meaaoga a o lei palasi atu i lona moega i le fola ma moe ai i le va o nai ona tei ua momoe pe tusa o le sefulutasi i le po. E ui ou te lei feiloai lava ia te ia, ae ou te lagona le mitamita ia te ia mo lona filiga ma le lototele. O loo ia faia le mea sili na te mafaia i ana punaoa ma avanoa faatapulaa, ma o ia o se faamanuiaga i lona aiga.
Ia te outou alii matutua—tama, tagata nofofua matutua, taitai, faiaoga o aiga—ia avea outou ma ni faataitaiga agavaa ma fesoasoani atu i le tupulaga faiae o tama ia avea ma ni alii. Aoao ia i latou ni tomai faaagafesootai atoa ai ma nisi tomai: o auala e auai ai i se talanoaga, o auala e faamasani ai ma fegalegaleai ai ma isi, o auala e fesootai atu ai i tamaitai ma teineiti, o auala e auauna atu ai, o auala e toaaga ai ma olioli i gaoioiga faafiafia, o auala e tulitulimatagau ai mea e fiafia i ai e aunoa ma le avea o na mea ma vaisu, o auala e faasa’o ai ni mea sese ma faia ai ni filifiliga lelei atu.
Ma ia te outou uma o loo faafofoga mai, po o fea lava e oo atu ai lenei savali ia te outou, ou te faapea atu e pei ona fetalai atu ai Ieova ia Iosua, “Ia e faamalosi ma lototele” (Iosua 1:6). Ia lototele ma saunia i le mea sili e te mafaia, po o a lava ou tulaga. Ia saunia e avea ma se tane ma se tama lelei; saunia e avea ma se tagatanuu lelei ma galue malosi; saunia e auauna atu i le Alii, le ana le perisitua o loo e umiaina. Po o fea lava le mea o e i ai, o loo silafia lava oe e le Tama Faalelagi. E le o tuua na o oe, ma o loo ia te oe le perisitua ma le meaalofa o le Agaga Paia.
I le tele o nofoaga o loo manaomia ai outou, o se tasi o na nofoaga e aupito sili ona taua, o lau korama o le perisitua. Tatou te manaomiaina ni korama e tuu atua le faafailelega faaleagaga i uso i le Aso Sa ma o loo auauna atu foi. Tatou te manaomiaina ni taitai o korama o e o loo taulai atu i le faia o le galuega a le Alii ma le lagolagoina o uso o le korama ma o latou aiga.
Mafaufau i le galuega faafaifeautalai. Alii talavou, e leai se taimi e tatau ona outou faamaimaua. E le mafai ona e faatali seia e 17 pe 18 ona faatoa e manatu mamafa lea i ai. E mafai ona fesoasoani korama o le Perisitua Arona i o latou uso ia malamalama i le tautoga ma le feagaiga o le perisitua ma ia saunia mo le faauuga e avea o ni toeaina, e mafai ona latou fesoasoani ia i latou ia malamalama ma saunia mo sauniga o le malumalu, e mafai ona latou fesoasoani ia i latou ia saunia mo ni misiona faamanuiaina. E mafai ona fesoasoani korama o le Perisitua Mekisateko ma le Aualofa i matua ia saunia ni faifeautalai o ē e talitonu i le Tusi a Mamona, o e o le a o atu i le galuega ua tuuto atoa atu i ai. Ma i uarota taitasi ma paranesi, e mafai e korama lava ia e tasi ona taitaia se faamaopoopoga anoa faatasi ma faifeautalai faamisiona o loo auauna ai iina.
O se galuega autu fesootai lea e taoto i luga o tauau o le au perisitua, o le valaau lea a le Faaola, sa toe ta’ua e Peresitene Thomas S. Monson, ia laveai mai i latou ua se ese mai le talalelei po o ē ua o ese ona o soo se mafuaaga. Ua tele se faamanuiaga ofoofogia ua tatou maua i lenei taumafaiga, e aofia ai galuega silisili a alii talavou. O se korama o le Perisitua Arona i le Uarota Sipaniolo a Rio Grande i Albuqueque, i Niu Mekisiko, sa fefautuaai faatasi po o ai e mafai ona latou toe faafoi maia ma i le avea ai ma se vaega sa latou o ai ma asiasi ia i latou taitoatasi. Sa fai mai se tasi, “Ina ua latou tutu mai i lo’u faitotoa, sa ou lagonaina lo’u taua,” ma sa fai mai foi le isi, “Sa lagona le fiafia i lo’u loto ona ua manao moni lava se tasi ia te au e sau i le lotu; ua faaosofia ai lava au e sau loa i le lotu.” Ina ua valaaulia e uso o le korama se alii talavou se tasi e toe foi mai, sa latou talosagaina o ia e o mai ma i latou i le isi asiasiga e sosoo ai, ma sa ia sau. Sa le gata ina latou valaaulia o ia e auai i le lotu; ae sa latou vave faia o ia e avea ma se vaega o le korama.
O se isi galuega faaleperisitua faigata ae e faaosofia, o talafaasolopito o aiga ma galuega faalemalumalu. Faatalitali mo se tusi a le Au Peresitene Sili, e le o toe mamao ae taunuu atu, o loo toe avatu ai le valaau faafouina ma le vaai mamao maualuga i lenei vaega taua o le galuega e tatau ona tatou faia.
E fatuina foi e le matou korama se lagolagosua lotogatasi faaleusoga. Sa saunoa mai Peresitene Gordon B. Hinckley i se tasi taimi: “O le a avea ma se aso ofoofogia, ou uso e—o le a avea ma se aso o le faataunuuga o faamoemoega o le Alii—pe a oo ina avea o tatou korama a perisitua ma taula o le malosiaga i alii uma e i ai iina, pe a mafai e ia alii taitoatasi ona fai atu ma le talafeagai, ‘O au o se uso o se korama o le perisitua o Le Ekalesia a Iesu Keriso o le Au Paia o Aso e Gata Ai. Ou te tu atu ua saunia e fesoasoani i ou uso i o latou manaoga uma, ona ou te talitonu foi ua latou tutu e sauni e fesoasoani mai ia te au i ou foi manaoga. … O le galulue faatasi, e mafai ona tatou tutu ai, e aunoa ma le maasiasi ma e aunoa ma le fefe, e tetee atu i matagi uma o faigata e ono pesi mai, e tusa lava pe faaletamaoaiga, faaagafesootai, pe faaleagaga.’”6
Po o a lava a tatou taumafaiga silisili, e le sologa lelei lava mea i taimi uma e pei ona tatou fuafuaina, ma o se “matagi o faigata” patino lea e mafai ona oo mai i le olaga o se alii, o le le faigaluega. Sa taua i se tamaitusi tuai o le uelefea a le Ekalesia e faapea, “O se tagata e le faigaluega e faapitoa le popole i ai o le Ekalesia ona, ua aveesea mai lona tofi, ua tofotofoina o ia e pei o Iopu sa tofotofoina—mo lona faamaoni. A o faasolo atu mai aso i vaiaso ma masina e oo lava i tausaga o faigata, e faatupulaia foi le loloto o le tiga. … E le mafai ona faamoemoe le Ekalesia e laveai se tagata i le Aso Sa pe afai o le vaiaso atoa sa oo ai i tofotofoga tuga ae leai sana lava galuega na faia i ai.”7
Ia Aperila 2009, sa faamatala ai e Richard C. Edgley lē sa avea muamua ma fesoasoani i le Au Epikopo Pulefaamalumalu le tala o se korama lelei tele sa faia se faatinoga e fesoasoani ai i se uso o le korama sa le toe faigaluega:
“O Phil’s Auto o Centerville, Iuta, o se molimau o mea e mafai ona ausia e taitai peirisitua ma se korama. O Phil o se uso o se korama a toeaina ma sa galue o se enisinia i se fale enisinia taavale i le lotoifale. Ae paga lea, o le fale enisinia sa faigaluega ai Phil sa oo i ni faafitauli tautupe ma sa ao ai ona latou faamaloloina ia Phil mai lana galuega. Sa matua lofituina o ia i lea mea na tupu.
“I le faalogo ai i le leai o se galuega a Phil, sa iloilo ai ma le agaga tatalo e lana epikopo, o Leon Olson, ma lana au peresitene o le korama a toeaina ni auala e mafai ona latou fesoasoani ai ia Phil ia toe faatulai ai mai i ona tofotofoga. I mea uma, o ia o se uso o le korama, o se uso, ma ua ia manaomia se fesoasoani. Sa latou faaiugāfonoina e manaomia e Phil ni tomai e fai ai sana lava pisinisi. Sa ofo mai se tasi o uso o le korama o loo i ai sona fale tuai lea atonu e mafai ona faaaoga e fai ma fale enisinia. Sa mafai ona fesoasoani isi uso o le korama e ao mai meafaigaluega moomia ma sapalai e faatotoga ai le fale enisinia fou. Sa toetoe lava o tagata uma o le korama na mafai ona fesoasoani e faamama lea fale tuai.
“Sa latou fefaasoaai o latou manatu ma Phil; ona latou faasoa atu lea o la latou fuafuaga i uso o le latou korama. Sa faamamaina ma faaleleia le fale tuai, sa aoina mai meafaigaluega, ma faatulaga lelei uma mea. O se faamanuiaga le Phil’s Auto ma mulimuli ane ai siitia i se fale lelei atu ma tumau—o nei mea uma sa ausia ona sa ofo atu e ona uso o le korama le fesoasoani i se taimi o faigata.”8
Ioe, e pei lava ona ta’ua soo e perofeta i le gasologa o tausaga, “O le galuega aupito sili ona taua o galuega a le Alii e te faia, o galuega ia e te faia i totonu o puipui o lou lava fale.”9 E tele se galuega tatou te faia e faamalolosia ai faaipoipoga i malo ua faateleina ai le le faatauaina o faaipoipoga ma teena ai ona faamoemoega. E tele se galuega tatou te faia i le aoaoina o a tatou fanau “ia tatalo ma savavali tonu i luma o le Alii” (MF&F 68:28). O la tatou galuega e le itiiti ifo lava nai lo le fesoasoani atu i a tatou fanau ia lagonaina se suiga o le loto po o le liua i le Alii e pei ona ta’ua manino ai i le Tusi a Mamona (tagai Mosaea 5:1–12;Alema 26). Faatasi ai ma le Aualofa, e mafai ai e korama o le perisitua ona atiae matua ma ulugalii, ma e mafai e korama ona tuuina atu faamanuiaga o le perisitua i aiga o matua nofotoatasi.
Ioe, uso e, e i ai se tatou galuega e fai. Faafetai atu mo osigataulaga o loo outou faia ma galuega lelei o loo outou faia. Faaauau pea, ma o le a faamanuiaina outou e le Alii. E i ai taimi atonu e te leiloa tonu ai le mea e fai pe ta’u atu—ae tau ina agai pea i luma. Ia amata i le faatino, ma ua faamautinoa mai e le Alii e faapea “o le a tatalaina se faitotoa aoga mo [oe]” (MF&F 118:3). Amata i le tautala atu, ma ua Ia folafola mai, “O le a le faafememeaiina [oe] i luma o tagata; aua o le a tuu atu ia te [oe] i le itula tonu lava, ioe, i le minute tonu lava, mea e te … fai atu ai” (MF&F 100:5–6). E moni lava e tele auala tatou te faatauvaa ai ma le atoatoa, ae o loo i ai so tatou Matai ua atoatoa o Ia lea na faia se Togiola atoatoa, ma ua valaau mai i Lona alofa tunoa ma Lana perisitua. Pe a tatou salamo ma faamamaina o tatou agaga, ua folafola mai ia i tatou o le a aoaoina i tatou ma faaeeina i le mana mai luga (tagai MF&F 43:16).
O loo alalaga mai le Ekalesia ma le lalolagi ma tamaitai mo ni alii, ni alii o e o loo atiina ae lo latou gafatia ma taleni, o ē e naunau e galulue, o ē o le a fesoasoani i isi ia mauaina le fiafia ma le faaolataga. O loo latou alalaga mai, “Tulai maia, Outou o alii o le Atua!”10 Ia fesoasoani mai le Atua ia i tatou ia faia. I le suafa o Iesu Keriso, amene.
Faaali Mau Faasino
-
1. Kay S. Hymowitz, Manning Up: How the Rise of Women Has Turned Men into Boys (2011), 16.
-
2. “Pe a e fesiligia le autalavou i aso nei po o le a se mea e avea ai i latou ma tagata matutua, toetoe lava a leai se tasi e ta’ua le faaipoipoga. E sili atu lo latou mafaufau i mataupu tau i galuega—faamaeaina o aoaoga, ola faalagolago o le tagata lava ia i ana mea tautupe, se galuega tumau—e fai ma faailoga ua taunuu. O galuega, matata, ola tutoatasi: o punavai autu nei o le faasinomaga i aso nei” (Hymowitz, Manning Up, 45). O le faamalosia o tamaitai e faaaoga lenei faiga o le tetee atu i faaipoipoga ua matua faateleina lava. Sa tusia e se tusitala o le Times of London: “E leai se tasi, po o lo’u aiga, po o ou faiaoga, sa faapea mai, ‘Oi ioe, ma le isi mea atonu e te fia manao e avea ma se ava ma se tina foi.’ Sa latou naunau tele o le a matou mulimuli i se ala fou faaonapo nei lea e taulai atu mo tulaga tutusa faaletamaoaiga o tagata uma e faapea o faamoemoega lauiloa o tupulaga o tamaitai—o le faaipoipo ma tausi se aiga—sa aveesea ma le faamoemoeina mai lo latou vaai mamao i o tatou lumanai” (Eleanor Mills, “Learning to Be Left on the Shelf,” The Sunday Times, Apr. 18, 2010, www.thetimes.co.uk; i le Hymowitz, Manning Up, 72). O se isi tusitala i lona vaitau 40 tausaga sa sii maia ni tali i se tusiga sa ia tusia e uiga i faanoanoaga o le le faaipoipo: “Ua matua faateia lava au i lou manaomia o se alii,” “Ia e naunautai oe lava ia!” “Ua matua maualalo lava le tulaga faalemafaufau ma lagona ua oo i ai lou le fiafia i mea tau mafutaga,” ma “Afai e ola ae lo’u afafine e manao i se alii i se tulaga e tai latalata i le tele o lou manao, o le a ou iloaina sa ou faia se mea sese i le tausiaina o ia” (Lori Gottlieb, Marry Him: The Case for Settling for Mr. Good Enough [2010], 55).O le tala fiafia e faapea o le tele o tagata, e aofia ai talavou matutua, e le o talitonu i savali o le le fia faaipoipo ma le le fia faia o ni aiga. “E tusa ai ma se suesuega a se tagata tomai faapitoa o mea tau le tamaoaiga i le Iunivesite o Penisilevania, i le Iunaite Setete i le 2008, o le 86 pasene o tamaitai papae e aooga i kolisi sa faaipoipo i le 40 tausaga, e faatusatusa i le 88 pasene o i latou e itiiti ifo ma le fa tausaga e sue ai se tikeri. E tali tutusa lava foi ma le aofai o alii papae e aooga i kolisi: 84 pasene o i latou sa faaipoipo i le 40 tausaga i le 2008. O le atamai taatele lava, e le lagolagoina e suesuega, i se isi ala, atonu e faapea mai o le faaipoipoga o se mea leaga lea mo tamaitai. Ae e foliga mai e le talitonu i ai ia tamaitai papae e aooga i kolisi. O i latou ia e sili atu ona manatu nai lo se isi lava vaega e faapea ‘o tagata faaipoipo i se tulaga aoao e sili atu ona fiafia nai lo tagata e le faaipoipo.’ … O le vaega aupito toatele—e 70 pasene—o tamaiti aoga o le tausaga muamua i kolisi e mafaufau o le tausia o se aiga e ‘talafeagai’ pe ‘taua tele’ i o latou lumanai” (Hymowitz, Manning Up, 173–74).
-
3. Philip G. Zimbardo and Nikita Duncan, The Demise of Guys: Why Boys Are Struggling and What We Can Do about It (2012), e-book; see the chapter “Behind the Headlines.”
-
4. Barbara Dafoe Whitehead, Why There Are No Good Men Left: The Romantic Plight of the New Single Woman (2003), 67.
-
5. Amanda Dickson, “‘Hunger Games’ Main Character a Heroine for Our Day,” Deseret News, Apr. 2, 2012, www.deseretnews.com.
-
6. Gordon B. Hinckley, “Welfare Responsibilities of the Priesthood Quorums,” Ensign, Nov. 1977, 86.
-
7. Helping Others to Help Themselves: The Story of the Mormon Church Welfare Program (1945), 4.
-
8. Richard C. Edgley, “O Le Valaau Lenei mo Oe,” Liahona, Me 2009, 54.
-
9. Aoaoga a Peresitene o le Ekalesia: Harold B. Lee (2000), 134.
-
10. “Rise Up, O Men of God,” Hymns, no. 323.


text:
Tala 64: Fausia e Solomona le Malumalu
A O le‘i oti Tavita, na ia tuuina atu iā Solomona le ata mai le Atua mo le fausiaina o le malumalu o Ieova. I le tausaga lona fā o lana pulega, na amata ai e Solomona ona fausia le malumalu, ma na faaaluina ai tausaga e fitu ma le afa. E faitau sefulu afe o tagata na galulue i le malumalu, ma e tele ma tele ni tupe na faaaluina i le fale. Talu ai sa tele auro ma ario na faaaogāina ai.
E lua ni potu faapitoa o le malumalu, e pei lava ona iai i le fale fetafa‘i. Ae o nei potu e faaluaina le tetelē na i lo potu o le fale fetafa‘i. Na tuuina e Solomona le atolaau o le feagaiga i totonu o le potu pito i totonu o le malumalu, ma o isi mea sa i le fale fetafa‘i, sa teuina i le isi potu.
Ina ua uma le malumalu, ona fai ai lea o se fiafia tele. Na tootuli Solomona i luma o le malumalu ma tatalo. ‘E lē lava le tele o le lagi e te afio ai,’ o upu ia a Solomona iā Ieova, ‘po o le ā lava le telē o lenei malumalu e te lē ofi ai. Peita‘i, lo‘u Atua e, faamolemole faafofoga mai i ou tagata pe afai e tatalo atu i lenei nofoaga.’
Ina ua uma le tatalo a Solomona, ona sau ai lea o le afi mai le lagi. Na faamūina ai taulaga na faia i manu. Ma na faatumuina fo‘i le malumalu i se malamalama mai iā Ieova. Ua faaalia ai i lenei mea na faafofoga mai Ieova, ma ua fiafia fo‘i o ia i le malumalu, ma le tatalo a Solomona. Ua avea nei le malumalu, ae lē o le fale fetafa‘i, ma mea e ō mai i ai tagata e tapua‘i ai.
Na pule Solomona mo se taimi umi i se auala poto, ma na fiafia tagata. Ae na faaipoipo atu Solomona i fafine e to‘atele o atunuu e lē tapua‘i iā Ieova. Pe e te iloa atu le tasi o i latou lenā e tapua‘i atu i se tupua? Mulimuli ane, ona faaoso lea e avā a Solomona o ia e tapua‘i atu i isi fo‘i atua. Pe e te iloa le mea na tupu ina ua faia e Solomona lenei mea? Ua ia lē toe tausia lelei ona tagata. Ua sauā, ma ua lē fiafia tagata.
Ua lē fiafia nei Ieova iā Solomona, ona ia tulei atu lea: ‘O le a ou aveesea le malo mai iā te oe ma foa‘iina atu i se isi tagata. Ou te lē faia lenei mea a o e ola, ae i le taimi o le pulega a lou atalii. Ou te lē toeseina uma tagata o le malo mai i lou atalii.’ Se‘i o tatou vaai pe na faapefea ona tupu lenei mea.
1 Nofoaiga a Tupu 28:9-21; 29:1-9; 1 Tupu 5:1-18; 2 Nofoaiga a Tupu 6:12-42; 7:1-5; 1 Tupu 11:9-13.
Fesili
- O le ā le umi na fausia ai e Solomona le malumalu o Ieova, ma aiseā na tele ai tupe na faaaluina?
- E fia potu faapitoa o le malumalu, ma o le ā na tuuina i le potu pito i totonu?
- O ā upu na faia e Solomona i lana tatalo ina ua māe‘a le malumalu?
- Na faapefea ona faaalia e Ieova lona fiafia i le tatalo a Solomona?
- O le ā na faaoso e avā a Solomona o ia e faia, ma na faapefea ona suia uiga o Solomona?
- Aiseā sa lē fiafia ai Ieova iā Solomona, ma o le ā na tulei atu ai Ieova iā te ia?
Fesili faaopoopo
- Faitau le 1 Nofoaiga a Tupu 28:9, 10.
Pe a fua i upu a Tavita i le 1 Nofoaiga a Tupu 28:9, 10, o le ā e ao ona tatou tinoū e fai i aso ta‘itasi? (Sala. 19:14; Fili. 4:8, 9)
- Faitau le 2 Nofoaiga a Tupu 6:12-21, 32-42.
E faapefea ona faaalia e Solomona e leai se fale e faia e tagata e mafai ona ofi ai le Atua Silisili Ese? (2 No. 6:18; Galu. 17:24, 25)
O le ā ua faaalia e upu a Solomona i le 2 Nofoaiga a Tupu 6:32, 33 e faatatau iā Ieova? (Galu. 10:34, 35; Kala. 2:6)
- Faitau le 2 Nofoaiga a Tupu 7:1-5.
E pei ona faagaeetia le fanauga a Isaraelu ia avatu le faaneetaga iā Ieova ina ua latou vaai i lona mamalu, e faapefea ona aafia i tatou i aso nei pe a manatunatu i faamanuiaga a Ieova i ona tagata? (2 No. 7:3; Sala. 22:22; 34:1; 96:2)
- Faitau le 1 Tupu 11:9-13.
E faapefea i le olaga o Solomona ona faaalia le tāua o le tumau faamaoni se‘ia oo i le i‘uga? (1 Tu. 11:4, 9; Mata. 10:22; Faaa. 2:10)


text:
ʻOA TAUTELE MAI I LE AFIOGA A LE ATUA | SALAMO 34-37
Ia E Faatuatua iā Ieova ma Faia Mea Lelei
ʻAua e te matauʻa ona o i latou e faia mea e lē tonu’
Aua neʻi avea le taulau manuia e lē tumau o tagata amioleaga, ma tulaga e faalavelavea ai oe mai i le auaunaga iā Ieova. Ia taulaʻi atu pea i sini ma faamanuiaga faaleagaga
“Ia e faatuatua iā Ieova ma faia mea lelei”
Ia faatuatua ma mautinoa o le a tausia oe e Ieova i so o se taimi e te fesagaʻia ai popolega ma tulaga e lē mautonu ai. O le a ia fesoasoani iā te oe e tumau ona faamaoni
Ia faaauau ona pisi i le taʻuina atu o le tala lelei o le Malo o le Atua
ʻIa e matuā fiafia iā Ieova’
Faatulaga se taimi e faitau ai le Afioga a le Atua, ia manatunatu loloto i ai, ma ia iai se sini ina ia iloa lelei Ieova
“Ia e tuuina atu iā Ieova lou ala”
Ia maufaatuatuaina atoatoa Ieova o le a ia fesoasoani mai iā te oe, ina ia faafesagaʻia so o se faafitauli
Faaauau ona faaalia amioga lelei a o feagai ma teteega, sauāga, po o tuuaʻiga sesē
“Ia filemu pea i luma o Ieova ma ia matuā faatalitali atu iā te ia”
ʻAlofia le gaoioi e aunoa ma le mafaufau lelei, lea e iʻu ai ina mou atu lou olioli ma faaleagaina ai lau faiā ma Ieova
“A o ē e agamalu, e fai mo i latou le lalolagi”
Ia saʻili le agamalu ma ia lotomaulalo, a o e faatalitali i le taimi o le a aveesea ai e Ieova faiga lē tonu uma o loo e fesagaʻia
Ia lagolagosua i uso talitonu, ma faamāfanafana ē o loo mafatia e ala i le faauaʻi atu o i latou i le folafolaga a le Atua mo se lalolagi fou, lea ua toeitiiti oo mai


text:
MATAUPU 73
Ua Avea se Tagata Samaria ma Tuaoi Moni
LE AUALA E MAUA AI LE OLA E FAAVAVAU
SE TIAOI SAMARIA AGALELEI
Ua iai nei Iesu e latalata i Ierusalema, ma ua ō atu iā te ia le toʻatele o tagata Iutaia. O nisi e mananaʻo e aʻoaʻoina i latou e Iesu, ae o isi e na ona fia tofotofo iā te ia. O se tasi o i latou o se tagata e atamai i le Tulafono. Ua fesili atu o ia iā Iesu: “Le Aʻoaʻo e, o ā ni mea e tatau ona ou faia ina ia ou maua ai le ola e faavavau?”—Luka 10:25.
Ua iloa lelei e Iesu e lē o fesili atu lenei tagata ona o se fia malamalama. Atonu o loo taumafai o ia e uunaʻia Iesu, ina ia tali atu i se auala e faatigā ai i tagata Iutaia. Ua silafia e Iesu ua leva ona iai se manatu o lea tagata e faatatau i lenei mataupu. O lea, ua ia tali atu ai i se auala atamai, ina ia faailoa mai ai e lenei tagata le mea tonu o loo i lona mafaufau.
Ua fesili atu Iesu: “O le ā le mea o loo tusia i le Tulafono? O le ā sau faitau i ai?” Na aʻoaʻoina lenei tagata i le Tulafono a le Atua, ma o le Tulafono lea ua faavae ai lana tali. Ua ia siiina mai le Teuteronome 6:5 ma le Levitiko 19:18 lea e faapea mai: “ʻIa e alofa atu iā Ieova lou Atua ma lou lotoatoa, ma lou ola atoa, ma lou malosi atoa, ma lou mafaufau atoa,’ ma ʻia e alofa atu i lou tuaoi e pei o oe lava iā te oe.’” (Luka 10:26, 27) Po o le tali lea i le fesili sa lāgā e le tamāloa i le amataga?
Ua fetalai atu Iesu i le tamāloa: “Ua saʻo lau tali; ʻia e faia pea lenā mea ona e maua ai lea o le ola.’” Pe na māeʻa ai i inā le talanoaga? E lē o manaʻo le tamāloa e tau ina faapea atu Iesu e saʻo lana tali. Nai lo o lea, “ona o lona faafiaamiotonu,” ua ia taumafai ai e saʻili ni faamaoniga e faapea ai e saʻo ona manatu, ma e saʻo le auala o loo ia feutagaʻi ai ma isi. O lea ua fesili atu ai o ia iā Iesu: “O ai la loʻu tuaoi?” (Luka 10:28, 29) E ui e foliga mai e faigofie lenei fesili, ae e iai sona uiga tāua. I le ā le itu?
E manatu tagata Iutaia o le upu “tuaoi,” e faasino atu tau lava o i latou e tausia tū ma aga a Iutaia, ma atonu e foliga mai o loo lagolagoina e le Levitiko 19:18 lenā manatu. O le mea moni, e ono faapea mai se tagata Iutaia e “sā i le tulafono” ona faifaimea faatasi o ia ma se tagata e lē o se Iutaia. (Galuega 10:28) O lea, e manatu lenei tamāloa iā te ia o se tagata amiotonu, pe afai e feutagaʻi ma isi tagata Iutaia i se auala agalelei. Atonu o le manatu foʻi lenā o nisi o soo o Iesu. Ae pe afai o se tagata e lē o se Iutaia, e manatu nisi e mafai ona latou lē feutagaʻi ma ia i se auala agalelei, talu ai e lē o ia o se “tuaoi.”
Ua faapefea la ona faasaʻo e Iesu lenei manatu, e aunoa ma le faatigā i faalogona o lenei tamāloa faapea isi tagata Iutaia? E ala i le faamatalaina atu o se tala e faapea: “Na alu ifo mai Ierusalema i Ieriko se tasi tagata, ma na maua o ia e tagata faomea, ua latou aveese ona ofu ma sasa iā te ia, ona latou ō lea ae tuua o ia ua toeitiiti a oti. Ona alu ifo lea o se ositaulaga i lea auala ma iloa atu o ia, a ua ui ane o ia i le isi itu ma alu. Na faapena foʻi le sa Levī, ina ua alu ifo i lea mea ma iloa atu o ia, ona ui ane lea o ia i le isi itu ma alu. A ua alu atu le tasi tagata Samaria, ua tau atu i le mea o iai o ia, ua iloa atu o ia, ona mutimutivale ai lea o lona alofa iā te ia.”—Luka 10:30-33.
E iloa lelei e le tamāloa o loo faamatalaina atu i ai e Iesu lenei tala, o le toʻatele o ositaulaga ma sa Levī o loo fesoasoani i le malumalu, e nonofo i Ieriko. E tusa ma le 14 maila (23 km) le mamao e tatau ona latou faimalaga ifo ai mai i le malumalu, e toe foʻi atu i o latou aiga. E mafai ona lamatia ola o tagata e faimalaga i lenā ala, ona o le toʻatele o tagata gāoi e osofaʻia i latou. Pe a maua atu e se ositaulaga po o se sa Levī se tagata Iutaia o loo faamanuʻalia i le ala, pe e lē tatau ea ona la fesoasoani iā te ia? E tusa ai o le tala na faamatalaina e Iesu, e la te leʻi faia faapea. O le tagata na fesoasoani i le tagata Iutaia o se tamāloa Samaria, lea e matuā inosia e tagata Iutaia.—Ioane 8:48.
O le ā le auala na fesoasoani ai lenei tagata Samaria i le tagata Iutaia lea ua faamanuʻalia? Ua faapea atu Iesu: “Ua alu atu iā te ia, ma liligi le suāuu ma le uaina i ona manuʻa ma fusifusi i ai. Ona tuu lea e ia o le tagata i luga o lana manu, ua avatu i le faletalimālō ma tausi iā te ia. I le aso na sosoo ai, ona ia tuuina atu lea o tenari e lua i le tagata e ana le faletalimālō, ma faapea atu, ʻIa e tausi iā te ia, ma o nisi mea e te toe faatau mai mo ia, ou te toe totogi atu pe a ou toe foʻi mai.’”—Luka 10:34, 35.
Ua māeʻa nei ona faamatala atu e Iesu le Faiaʻoga Sili le tala, ona ia fai atu lea o se fesili faatupu manatu: “O ai o i latou nei e toʻatolu, e foliga mai o le tuaoi o le tagata lea na maua e le ʻaufaomea?” Atonu e musu lenei tamāloa e faapea atu “o le tagata Samaria.” O lea ua ia tali atu ai: “O lē na alofa mutimutivale iā te ia.” Ua faailoa atu nei ma le manino e Iesu le lesona ua aʻoaʻoina mai i lenei tala, ma augani atu e faapea: “Inā alu ia, ma ia faapea ona e faia.”—Luka 10:36, 37.
Maʻeu le atamai o lenei auala e aʻoaʻo atu ai. O le ā e tupu pe ana fetalai saʻo atu Iesu i le tamāloa, o ona tuaoi foʻi tagata e lē o ni Iutaia? Faamata e talia e lenei tamāloa ma isi tagata Iutaia lea manatu? E mautinoa lava e leai. O lea, ua faamatala atu ai e Iesu se tala e faigofie ona malamalama i ai, ma faaaogā faaupuga e masani ai lana ʻaufaalogologo. Ua manino mai la le tali i le fesili: “O ai la loʻu tuaoi?” O le tuaoi moni, o se tasi lea e faaalia le alofa ma le agalelei e pei ona poloaʻia i tatou e le Tusi Paia e fai.


text:
Mataupu 39
O le agasala o le feuiai o se mea inosia—O agasala a Korianetona ua taofia ai sa Soramā mai le taliaina o le afioga—O le togiola a Keriso e alu i tua i le faaolaina o e faamaoni na muamua mai ai. E tusa o le 74 T.L.M.
1 Ma o lenei, loʼu atalii e, e i ai ni mea e tele atu ou te fia fai atu ai ia te oe nai lo mea na ou fai atu ai i lou uso; aua faauta, e te lei vaai ea i le maumaututu o lou uso, lona faamaoni, ma lona filiga i le tausiga o poloaiga a le Atua? Faauta, sa ia lei faia ea mo oe se faataitaiga lelei?
2 Ona sa e le uai tele mai i au upu e pei ona sa faia e lou uso, i totonu o tagata asa Soramā. O lenei, o le mea lenei ua ia te au e faasaga ia te oe; sa e alu atu i le mitamitavale i lou malosi ma lou poto.
3 Ma ua le ona pau lea, loʼu atalii e. Sa e faia se mea sa sili ona mamafa ia te au; ona sa e tuu le galuega, ma e alu atu i le laueleele o Sairona e i totonu o tuaoi o sa Lamanā, i le afafine talitane o Isapela.
4 Ioe, sa ia afaatosina ese loto o le toatele; peitai, loʼu atalii e, sa le o se ʼalofaga tatau lea mo oe. Sa tatau ona e tausi i le galuega na faatuatuaina ai oe.
5 Ua e le iloa ea, loʼu atalii e, o anei mea o ni mea inosia i le silafaga a le Alii; ioe, ua silisili ona inosia i lo o agasala uma vagana ai le faamasaaina o le toto le sala po o le faafitia o le Agaga Paia?
6 Aua faauta, afai e te afaafitia le Agaga Paia ina ua uma ona mau ia te oe, ma ua e iloa ua e faafitia o ia, faauta, o se agasala lenei e le emafaamagaloina; ioe, ma o soo se tasi e fasioti tagata e faasaga i le malamalama ma le iloa o le Atua, e le faigofie ia te ia ona maua o le ifaamagaloga; ioe, ou te fai atu ia te oe, loʼu atalii e, e le faigofie ia te ia ona maua o se faamagaloga.
7 Ma o lenei, loʼu atalii e, ou te moomoo i le Atua maʼumau pe a na e le asala i se solitulafono tele faapea. Ou te le fia taua pea au solitulafono, e laga ai i luga lou agaga, pe a na ua le mo lou lelei.
8 Ae faauta, e le mafai ona e natia au solitulafono mai le Atua; ma e vagana ai ua e salamo, o le a tutu o se molimau e faasaga ia te oe i le aso gataaga.
9 O lenei, loʼu atalii e, ou te manao ia e salamo ma lafoai au agasala, ma aua e te toe alu e tusa ma atuinanau o ou mata, ae ia e efaafiti oe lava i nei mea uma; ona e vagana ai ua e faia lenei mea, e le mafai lava ona e mautofi i le malo o le Atua. E, ia e manatua, ma ia e ave i ou luga, ma faafiti oe lava i nei mea.
10 Ma ou te poloai atu ia te oe ia e ave i ou luga e filifili faatasi ma ou uso matutua i au mea e fai; aua faauta, o loo e i lou talavou, ma ua e manaomia ona tausia oe e ou uso. Ma uai atu ia laua fautuaga.
11 Aua e te tuu atu oe lava, ia taitai ese e soo se mea ua le aoga pe ua faavalevalea; aua e te tuu atu i le tiapolo na te toe taitai ese atu lou loto i na fafine talitane amioleaga. Faauta, loʼu atalii e, sa matua tele lava le amioletonu na e aumai i luga o asa Soramā; aua ina ua latou vaai i lau eamio, sa latou le fia talitonu i aʼu upu.
12 Ma o lenei ua fetalai mai le Agaga o le Alii ia te au: Ia afaatonu lau fanau ia latou faia mea lelei, neʼi o latou taitai ese atu loto o tagata e toatele i le faafanoga; o lea ou te poloai atu ai ia te oe, loʼu atalii e, i le matau i le Atua, ia e taofi mai au amioletonu;
13 Ma ia e liliu atu i le Alii ma lou manatu atoa, mafaufau atoa, ma lou malosi atoa; ina ia leai ni isi tagata e te toe taitaia ese o latou loto e fai le amioleaga; ae ia e toe foi atu ia te i latou, ma atautino atu ou ʼaleu ma lena sese na e faia.
14 Aua e te asaili i oa po o mea le aoga a lenei lalolagi; aua faauta, e le mafai ona e avea i latou faatasi ma oe.
15 Ma o lenei, loʼu atalii e, ou te fia fai atu teisi ia te oe e uiga i le afio mai o Keriso. Faauta, ou te fai atu ia te oe, o ia lava lea ua mautinoa o le a afio mai e aveese agasala a le lalolagi; ioe, e afio mai o ia e tau mai tala fiafia o le olataga i ona tagata.
16 Ma o lenei, loʼu atalii e, o le galuega lenei na valaauina i ai oe, e tau atu nei tala fiafia i lenei nuu, e saunia ai o latou mafaufau; pe ina ia mafai ona oo mai o le olataga ia te i latou, ina ia mafai ona latou saunia mafaufau o a latou afanau ia faalogo i le afioga i le taimi o lona afio mai.
17 Ma o lenei o le a ou faafilemuina teisi lou mafaufau e uiga i lenei mataupu. Faauta, ua e ofo pe aisea ua tatau ai ona mamao ona iloa muamua o nei mea ae lei oo mai. Faauta, ou te fai atu ia te oe, ua le tusa ea le pele i le Atua o se agaga i le taimi nei e pei o se agaga i le taimi o lona afio mai?
18 Pe ua le tutusa ea le tatau ai ona faaali mai o le fuafuaga o le togiola i lenei nuu e pei ona tatau ai foi ia latou fanau?
19 Pe ua le tutusa ea le faigofie i le Alii le auina mai i le taimi nei o lana agelu e tau mai nei tala fiafia ia te i tatou e pei o a tatou fanau, pe e pei o le taimi pe a mavae le taimi o lona afio mai?


text:
MATAUPU 4
Ua Tō Maria ae e Leʻi Faaipoipo
UA ILOA E IOSEFA UA TŌ MARIA
UA AVEA MARIA MA AVĀ A IOSEFA
Ua fā nei masina o le maʻitaga o Maria. Manatua foʻi, i uluaʻi masina o lona maʻitaga sa asiasi atu ai o ia i lona tauaiga o Elisapeta, i atumauga o Iutaia i le itu i saute. Ae o lea ua ia toe foʻi mai i lona aiga i Nasareta, lea o le a iloa ai e tagata le tulaga ua oo iā te ia. E mautinoa lava le matuā popole o Maria ona o lenei mea.
O le itu e sili ona faigatā ai, ona ua uma ona faamau Maria e avea ma avā a Iosefa le kamuta. E malamalama lelei Maria i le Tulafono a le Atua e faapea, pe afai e faamau se tamaʻitaʻi i se alii ae toe momoe ma se isi tamāloa, e tatau ona fetogi o ia i maa seʻia oti. (Teuteronome 22:23, 24) E ui lava la e leʻi momoe Maria ma se isi tamāloa, ae atonu o loo ia taumānatu po o le a faapefea ona faamatala iā Iosefa lona maʻitaga, ma po o le ā foʻi le mea o le a tupu.
E mautinoa lava le naunau o Iosefa e toe vaai atu iā Maria, auā ua tolu nei masina talu ona malaga ese o ia. Ua feiloaʻi nei i laʻua, ma ua taumafai Maria e faamatala atu o lona maʻitaga e mai i le agaga paia o le Atua. Peitaʻi, ua matuā faigatā lava iā Iosefa ona malamalama ma talitonu i lenei mea ua tupu.
E iloa e Iosefa o Maria o se tamaʻitaʻi e iai sona talaaga lelei, ma e matuā alofa faapelepele i ai. Peitaʻi, e ui i mea ua faamatala atu e Maria, ae e foliga mai iā Iosefa na tō Maria i se isi tamāloa. E lē manaʻo Iosefa e fetogi Maria i maa seʻia oti, pe faamāsiasi foʻi o ia i luma o tagata. O lea ua ia filifili ai e faateʻa iā te ia i se auala faalilolilo. I na aso, o tagata ua uma ona faamau sa vaai i ai ua uma ona faaipoipo, ma ina ia tatala le faamau sa manaʻomia ai se talagā faaipoipoga.
A o manatunatu Iosefa i nei mea, ua oo ina moe o ia. Ua faaali mai se agelu a Ieova iā te ia i se miti ma faapea atu: “Aua e te fefe e ave Maria lau avā i lou aiga, auā o lana tō e mai i le agaga paia. O le a fanau mai e ia se tama tama, e te faaigoa iā te ia o Iesu, auā o le a faaolaina e ia ona tagata mai i a latou agasala.”—Mataio 1:20, 21.
Ua ala Iosefa, ma ua fiafia ona o lea ua malamalama i le mea ua tupu. O lea, ua ia faia loa le mea na faatonu atu e le agelu. Ua ia ave Maria i lona aiga. O lenei gaoioiga i luma o le lautele, sa pei o se sauniga o le faaipoipoga, e faailoa atu ai o lea ua avea nei Iosefa ma Maria o se ulugalii faaipoipo. E leʻi faia e Iosefa ni feusuaʻiga ma Maria a o maʻitaga o ia iā Iesu.
Ua mavae atu ni nai masina, ma ua sauni Iosefa ma Maria e malaga ese mai i lo la aiga i Nasareta. O fea o le a la ō i ai, ae o lea ua toeitiiti lava oo i le taimi e fanau ai Maria?
Faitau Atili
Maria
—“Faauta! O A‘u o le Teine Pologa a Ieova!”
E faapefea i le tali a Maria i le agelu o Kaperielu ona faaalia ai lona faatuatua? O ā isi uiga tāua sa faaalia e Maria?


text:
Olimipeka Fa’apitoa - Fanau A’afia i Gasegase Tumau
Ina ua mae’a le sisigafu’a o lenei tausaga, na mafuli atu loa le Sosaiete a le Olimipeka Fa’apitoa a Amerika Samoa i le latou Ta’amilosaga fa’apitoa e masani ona fa’atautaia i tausaga ta’itasi ina ia mafai fo’i ona auina atu ni tatou sui agava’a mo lea fa’amoemoe i tauvaga fa’avaomalo ua loma nei.
O le tala mai, e tusa ma le to’a 100 o i latou o sui tauva sa auai ane ina ia saili so latou tulaga e auina atu e le sosaiete ma le tatou malo e tauva i fafo. Ona o le vaega o lo’o tauva e ao ina matua lava tapena mo ta’aloga fa’avaomalo, o lea ua vave ai ona fa’atino nei tauvaga.
E tusa ai ma le saunoaga fa’apitoa a le ali’i taitaifono o le Olimipeka Fa’apitoa, le susuga Tea Poumele, sa ia fa’ailoa mai ai, “O lenei fa’amoemoe ia lava tapena le fanau fa’apitoa mo nei tauvaga, a’o le’i o’o i le 2013 lea faia ai le ta’aloga Olimipeka Fa’apitoa Fa’avaomalo.”
Ua ia fa’ailoa fo’i, e i ai fo’i nisi ta’aloga e faia i le masina o Iulai o lenei lava tausaga, ia toe saili atili ai sui agava’a mo lea lava fa’amoemoe.
I le aso Faraile ua te’a, sa fa’atasia uma ai i latou nei ua fia tauva i le Malae Ta’alo i Veterans Memorial Stadium i Tafuna, ma sa aofia uma i ai fanau talavou, fanau iti ae maise o e fo’i ua matutua e i ai afaina tumau o latou tino.
E le gata ai ia i latou e fia tauva, ae ua aofia fa’atasi ai ma i latou e ofoina o latou taimi e tausoa ai le gaoioiga a i latou o le a tauva, ina ia mautinoa, ua atoatoa lo latou naunau i lenei sao mo lo latou atunu’u, pe a o’o ina tauva fa’avaomalo.
O i latou nei sa sapaia o latou fa’amoemoe e aofia ai matua, o fanau a nisi o matua o aofia i lea vaega o le atunu’u, ma e pele fo’i ia i latou sui tauva nei.Ua fa’atulaga e 10 vaega o le a tauva ai i latou, e aofia ai le 25mita le mamao e savali ai, 50 mita le mamao o le savaliga, 100mita le mamao o le savaliga, 25mita e tamo’e ai, 50 mita e tamo’e ai, 100 mita le tamo’ega, 200 mita le tamo’ega, 100mita le tu’ugafu’a, togi o le polo ma le togi le polo tenisi.
O lenei taumafaiga, ua toe tima’i ai i latou uma ua i ai afaina tumau o latou tino ina ia tauva, ia saili lava ala e toe fa’amalosia ai i latou nei ina ia mitamita e tauva fa’avaomalo mo Amerika Samoa, ma ia fiafia i ai!
O le fa’amoemoe e toe fa’aauau le isi ta’amilosaga o ta’aloga nei e 10 mo i latou e tauva ai ia Iulai 2012, e fa’aleleia atili le latou malosi e tauva ai, ma maua ai ni sui agava’a mo le tatou malo e tauva i Ausetalia lea e faia ai lenei ta’amilosaga o le Olimipeka Fa’apitoa a le Lalolagi i le tausaga fou.
I tausaga ua tuana’i, sa i ai fo’i nisi o le atunu’u sa maua tulaga muamua i tu’uga nei, ma o se mea fiafia lea i le vaega o le Olimipeka fa’apitoa a Amerika Samoa. O lenei fo’i taumafaiga, e toe mana’omia ona ausia fo’i lea matati’a i le tausaga a sau i Ausetalia.
O le Asosi mo le Olimipeka Fa’apitoa e aofia uma ai Matagaluega o lo’o latou nafa ma le tautuaina fa’apitoa o le vasega o i latou e i ai afaina tumau i le tino ma le mafaufau, Vocational Rehabilitation, Polokalama a le DOE Special Education, Matagaluega e Puipuia Aia Tatau a i Latou e i ai Afaina tumau o le tino ma le Mafaufau [OPAD], ma i latou loa o lo’o ofoina mai o latou taimi ma agava’a e a’oa’oina ma tausoa ai le fa’atautaiga o nei ta’aloga mo le Olimipeka Fa’apitoa i Amerika Samoa.
E le’i galo ona fa’afetaia e le susuga le Taitaifono o le Special Olympics nei vaega uma e fa, ma ua ia toe fa’amalosi mai, ina ia le motusia pea le auaunaga mo i latou nei, ia fa’amalosia fo’i lo latou auai e lagolagosua i sui tauva i taimi uma.
O lo tatou faia pea o nei tiute ma fa’ailoa i nei sui fa’apitoa, o lo’o tatou aofia fa’atasi i le lalolagi o mea lelei, po’o le a lava le afaina o i ai latou, e le utuva ai ona tatou aofia i latou i ta’aloga, fa’amasaniga lelei, ma e taua i latou i o tatou olaga i taimi uma a’o tatou ola fa’atasi ai.
“O le manulauti o lenei polokalama, “ia ‘aua lava ne’i ola fa’anoanoa se tasi ona o afaina tumau o le tino ma le mafaufau,” ae ia aofia pea i latou i si mea uma o le olaga e mafai ona tauva ai, fa’amalositino ai, ma ia mautinoa ua tatou aofia i latou i o tatou olaga i aso fai so’o.
O le fa’afetai i le ola ma le malosi, e mafai ona e iloa le ‘ese’esega o i tatou o lo’o sa’oloto i le malosi o le tino ma le mafaufau, pe afai tatou te taga’i ia i latou o lo’o i ai nei lu’iga tumau i o latou olaga! Ia le galo i latou ia tatou tatalo!
saunia: Leua Aiono Frost


text:
Sauniga a Molimau a Ieova
Iloa atili e faatatau i a matou sauniga. Saʻili se nofoaga lata ane o loo faia ai a matou sauniga.
O ā mea e Faia i ā Matou Sauniga?
E faalua ona faia sauniga a Molimau a Ieova i le vaiaso. (Eperu 10:24, 25) E mafai ona auai ai so o se tasi i nei sauniga, e matou te iloiloina ai le Tusi Paia ma le auala e faatatau ai aʻoaʻoga o loo iai i ō matou olaga.
O le tele o vaega o ā matou sauniga e fai ai sao o le aofia, e tai pei o se talanoaga i se potu aʻoga. E amata ma faaiʻu sauniga uma i le pese ma le tatalo.
E lē tau manaʻomia ona avea oe ma Molimau a Ieova ina ia e auai mai ai iā matou sauniga. E matou te valaaulia tagata uma e auai mai. E ulufale fua. E leai se peleti e aoina.
Faitau Atili
E Faapeʻī Sauniga a Molimau a Ieova?
Pe sa e taumānatu po o ā mea o loo faia i a matou sauniga? E mautinoa o le a e maofa i le maualuga o le tulaga tauaʻoaʻoga faale-Tusi Paia o le a e mauaina.


text:
Aiseā e Taʻua ai e Molimau a Ieova Fale e Tapuaʻi ai o le “Maota mo Sauniga”?
E tele māfuaaga e talafeagai ai lenei faaupuga:
O le fale o se maota e faapotopoto ai.
E matou te faapotopoto ina ia tapuaʻi iā Ieova, le Atua o loo taʻua i le Tusi Paia, ma molimau e uiga iā te ia.
—Salamo 83:18; Isaia 43:12.
E matou te faapotopoto foʻi ina ia aʻoaʻoina e faatatau i le Malo o le Atua, lea sa masani ona fetalai ai Iesu.
—Mataio 6:9, 10; 24:14; Luka 4:43.
E valaaulia oe e asiasi atu i se Maota mo Sauniga e latalata ane, ma faafofoga i le auala o loo faia ai e Molimau a Ieova a latou sauniga.
Faitau Atili
O ā Mea o Loo Faia i se Maota mo Sauniga?
Asiasi atu i ai mo lou silafia.


text:
VAEGA 10
O Faamanuiaga o le a Maua e i Latou e Faalogo i le Atua
O le a toe faatutūina le toʻatele o ē ua maliliu, i le ola i le lalolagi. Galuega 24:15
Seʻi manatu i faamanuiaga o le a e olioli ai i le lumanaʻi, pe a e faalogo iā Ieova. O le a e maua le soifua mālōlōina atoatoa —e lē toe maʻi se tasi pe faalētonu le malosi. E lē toe iai ni tagata leaga, ma o le a e faatuatuaina tagata uma.
E lē toe iai se tigā, faanoanoa po o le auē. E lē toe ola matutua ma feoti.
O le a outou miomiō faatasi ma uō ma aiga. O le a matuā fiafia le olaga i le Parataiso.
E lē toe iai se fefe. O le a matuā fiafia tagata uma.
O le a faaiʻuina e le Malo o le Atua mafatiaga uma. Faaaliga 21:3, 4
Faitau Atili
O le ā le Finagalo o le Atua mo le Lalolagi?
O loo faamatalaina i le Tusi Paia le māfuaaga na foafoaina ai e le Atua le lalolagi, le taimi o le a faamutaina ai puapuaga, ma le tulaga o le a iai le lalolagi i le lumanaʻi faapea i latou o le a ola ai i lenā taimi.
Aiseā e Suʻesuʻe ai le Tusi Paia?
Ua saunia mai e le Tusi Paia tali i fesili tāua o le olaga mo le faitau miliona o tagata i le lalolagi aoao. Pe e te manaʻo e avea oe ma se tasi o i latou na?


text:
O Ieova o le Atua o Fesootaʻiga
“Faamolemole, ia faafofoga mai seʻi oʻu tautala atu.”—IOPU 42:4.
PESE: 113, 114
1-3. (a) Aiseā e sili atu ai le gagana ma le auala e fesootaʻi mai ai le Atua nai lo o tagata? (e) O le ā o le a iloiloina i lenei mataupu?
NA FOAFOAINA e le Atua agelu ma tagata ina ia mafai ona latou maua le ola ma le fiafia. (Sala. 36:9; 1 Timo. 1:11) Na faasino atu e le aposetolo o Ioane i le aumea muamua a le Atua, o ia o “le Upu” ma “o le amataga o foafoaga a le Atua.” (Ioa. 1:1; Faaa. 3:14) Sa faailoa atu e Ieova le Atua ona manatu ma faalogona i lona Alo ulumatua. (Ioa. 1:14, 17; Kolo. 1:15) Na taʻua e Paulo ʻgagana a agelu’ o se gagana e fesootaʻi ai i le lagi, lea e sili atu nai lo o gagana a tagata.—1 Kori. 13:1.
2 E matuā malamalama Ieova i le faitau piliona o ana foafoaga atamamai i le lagi ma le lalolagi. E tatalo atu iā te ia le toʻatele o tagata e ala i gagana eseese i so o se taimi. E lē gata e faafofoga mai o ia i na tatalo, ae e fesootaʻi atu foʻi o ia ma avatu le taʻitaʻiga i ana agelu i le taimi lava lenā. O lea, e tatau ona sili atu Ona manatu, le gagana, ma le auala e fesootaʻi ai nai lo o tagata. (Faitau le Isaia 55:8, 9.) E manino mai, e faafaigofie e Ieova ona manatu ina ia malamalama ai tagata pe a Ia fesootaʻi mai.
3 O le a tatou iloiloina auala ua faaaogā e le Atua atamai ina ia manino ai ana fesootaʻiga ma tagata a o faagasolo taimi. O le a tatou talanoaina le auala na fetuunaʻi ai fesootaʻiga a Ieova e fua i manaʻoga ma tulaga o tagata.
AFIOGA A LE ATUA I TAGATA
4. (a) O le ā le gagana na fesootaʻi ai le Atua ma Mose, Samuelu ma Tavita? (e) O ā faamatalaga o loo iai i le Tusi Paia?
4 Na fesootaʻi Ieova ma Atamu i le faatoʻaga o Etena e ala i le gagana a tagata. Atonu na faaaogāina e le Atua le gagana Eperu anamua. Sa ia faailoa mulimuli ane foʻi ona manatu i tusitala o le Tusi Paia na tautatala i le gagana Eperu e pei o Mose, Samuelu ma Tavita, ae sa latou tusia na manatu i a latou lava upu ma auala. Na latou faamaumauina fetalaiga a le Atua, ma ana feutagaʻiga ma ona tagata. Na aofia ai foʻi tala e faatatau i lo latou alolofa, faatuatua, faapea o latou sesē ma mea na lē faamaoni ai. Ua matuā aogā nei faamatalaga uma i aso nei.—Roma 15:4.
5. Pe na tausisi Ieova e na o le gagana Eperu e tatau ona faaaogā e ona tagata? Faamatala.
5 E leʻi tausisi Ieova e na o le gagana Eperu e fesootaʻi ai ma tagata, ina ua suia tulaga o mea. Na tautatala nisi tagata o le Atua i le gagana Arama, ina ua faasaʻoloto mai i Papelonia. O le māfuaaga lea na faagaee ai e Ieova perofeta o Tanielu, Ieremia ma le faitaulaga o Esera e tusia mea na ia faailoa mai, e faaaogā ai le gagana Arama.—Tagaʻi i le faaopoopoga i le Tanielu 2:4; ma faaopoopoga i le Esera 4:8; 7:12 ma le Ieremia 10:11 i le toe teuteuga o le Faaliliuga a le Lalolagi Fou i le gagana Peretania.
6. Na faapefea ona maua le Afioga a le Atua i isi gagana e ese mai i le gagana Eperu?
6 Mulimuli ane, na faatoʻilalo e Alesana le Sili le tele o atunuu, ma na avea ai le gagana taatele a Eleni o le Koine ma gagana faavaomalo. Na amata ona tautatala tagata Iutaia i lenā gagana, lea na iʻu ai ina faaliliu Tusitusiga Eperu i le gagana Eleni. O lenei faaliliuga atonu na faia e tagata faaliliu e toʻa 72, lea na taʻua o le Septuagint. O le uluaʻi faaliliuga lea o le Tusi Paia ma o se tasi lea o faaliliuga e sili ona tāua. * O galuega a le toʻatele o tagata faaliliu ua maua ai auala eseese e faaliliu ai. O nisi na faaliliu i le upu i le upu, ae ese auala na faaliliu ai isi. E ui i lea, na vāai tagata Iutaia e tautatala i le gagana Eleni ma tagata Kerisiano i le Septuagint o le Afioga lea a le Atua.
7. O le ā le gagana atonu na aʻoaʻo ai e Iesu ona soo?
7 A o iai le Alo ulumatua o le Atua i le lalolagi, atonu na ia talanoa ma aʻoaʻo atu i le gagana Eperu. (Ioa. 19:20; 20:16; Galu. 26:14) I le uluaʻi senituri, na aafia le gagana Eperu i le gagana Arama, o lea atonu na faaaogā ai e Iesu nisi o faaupuga Arama. Peitaʻi, na silafia foʻi e Iesu tusitusiga a Mose ma isi perofeta i le gagana Eperu anamua, lea na faitauina i vaiaso taʻitasi i sunako. (Luka 4:17-19; 24:44, 45; Galu. 15:21) Sa tautatala foʻi tagata i le gagana Eleni ma le gagana Latina i Isaraelu. Ae e leai se faamatalaga i le Tusi Paia na tautala Iesu i na gagana.
8, 9. (a) Aiseā na tusia ai nisi tusi o le Tusi Paia i le gagana Eleni? (e) O le ā ua faailoa mai ai e faatatau iā Ieova?
8 Na tautatala uluaʻi soo o Iesu i le gagana Eperu, ae na amata ona latou tautatala i isi gagana ina ua mavae lona maliu. (Faitau le Galuega 6:1.) A o salalau atu le faa-Kerisiano, sa tele lava ina fesootaʻi Kerisiano i le gagana Eleni. O tusi a Evagelia o Mataio, Mareko, Luka ma Ioane, lea o loo faamaumauina ai aʻoaʻoga ma gaoioiga a Iesu, sa tele ina tufatufaina i le gagana Eleni. O lea, sa tautatala le toʻatele o soo i le gagana Eleni nai lo o le gagana Eperu. * O tusi a le aposetolo o Paulo ma isi tusi faagaeeina, sa tufatufaina foʻi i le gagana Eleni.
9 O tusitala o Tusitusiga Paia Eleni, sa latou siiina mai vaega o Tusitusiga Eperu, ma e masani ona latou faaaogāina le Septuagint. O nei mau sii, e iai taimi e ese mai ai i upu saʻo i le gagana Eperu, ae ua avea nei ma vaega o Tusitusiga Paia. O lea, ua avea nei galuega a tagata faaliliu lē lelei atoatoa ma vaega o le Afioga faagaeeina a le Atua, o se Atua e lē faaituʻau i se aganuu po o se gagana se tasi.—Faitau le Galuega 10:34.
10. O le ā ua tatou iloaina e faatatau iā Ieova?
10 O se autaluga puupuu o fesootaʻiga a le Atua ma tagata, ua tatou iloa ai e fetuunaʻi e Ieova le auala e fesootaʻi mai ai e fua i manaʻoga ma tulaga o mea. E lē maumauaʻi o ia e tatou te aʻoaʻoina se gagana patino ina ia tatou iloaina ai o ia ma lona finagalo. (Faitau le Sakaria 8:23; Faaaliga 7:9, 10.) Na faagaeeina e Ieova tusitala o le Tusi Paia, ma na ia faatagaina i latou e tusia i auala eseese.
FAASAOINA LE FEʻAU A LE ATUA
11. Aiseā e leʻi faafaigatā ai fesootaʻiga a le Atua ma tagata ona o le eseese o gagana?
11 Po ua faafaigatā fesootaʻiga a le Atua ma tagata ona o le eseese o gagana ma faaliliuga? E leai. O se faaaʻoaʻoga, atonu e na o ni nai upu o le gagana sa tautala ai Iesu ua tatou malamalama i ai. (Mata. 27:46; Mare. 5:41; 7:34; 14:36) Peitaʻi, na faamautinoa e Ieova e faaliliuina le feʻau a Iesu i le gagana Eleni, faapea ma isi gagana. Mulimuli ane, na toe faia e tagata Iutaia ma Kerisiano kopi o manusikulipi o le Tusi Paia, ma faasaoina ai tusitusiga paia. Na faaliliuina foʻi i le tele o isi gagana. Na soifua John Chrysostom i le senituri lona fā/lima T.A., ma na ia faapea mai, e oo ane i ona aso ua faaliliuina aʻoaʻoga a Iesu i gagana a tagata Suria, Aikupito, Initia, Peresia, Aitiope ma isi ituaiga o tagata.
12. O ā taumafaiga na fai ina ia taofia ai le faaliliuina o le Tusi Paia?
12 O le lomiaina o le Tusi Paia i le tele o gagana, na faalēaogāina ai taumafaiga a tagata e pei o le Emeperoa Roma o Diocletian, lea na ia faatonuina le faatamaʻiaina o Tusitusiga Paia uma i le 303 T.A. Sa anoanoaʻi taumafaiga e taofia le faaliliuina ma le tufatufaina atu o le Afioga a le Atua. I le senituri lona 16, na fuafua ai Viliamu Tiniteli e faaliliuina le Tusi Paia mai i le gagana Eperu ma le gagana Eleni agaʻi i le gagana Peretania, ma na ia faapea atu i se tagata atamai: “Pe a faasaoina e le Atua loʻu ola, o le a ou uunaʻia se tama o loo faaaogāina le suōtosina ina ia iloa mea e sili ona tele e uiga i le Tusi Paia nai lo o oe.” Na sola ese o ia mai i Egelani ma agaʻi atu i Europa ina ia faaliliu ma lomia lana faaliliuga. E ui i taumafaiga a taʻitaʻi lotu e susunu i luma o tagata Tusi Paia uma na latou maua, ae na matuā salalau atu lava kopi o lana faaliliuga. Mulimuli ane, na faalataina Tiniteli ma susunuolaina o ia. Peitaʻi, na faasaoina pea lana faaliliuga o le Tusi Paia, lea na matuā fesoasoani i le faaliliuina o le Tusi Paia o le King James Version.—Faitau le 2 Timoteo 2:9.
13. O le ā ua faamaonia mai i le suʻesuʻeina o manusikulipi anamua?
13 E iai nisi kopi anamua o le Tusi Paia o loo iai ni mea sesē po o ni eseesega lāiti. Peitaʻi, e faitau afe vaega, manusikulipi ma faaliliuga anamua na suʻesuʻeina ma faatusatusa e faitofā o le Tusi Paia. O nei suʻesuʻega na faamaonia ai le saʻo o le tele o mau o le Tusi Paia. O nisi o nai fuaiupu e leʻi mautinoa lelei, ae e lē suia ai le feʻau atoa. O le suʻesuʻeina o manusikulipi anamua, ua mautinoa ai e tagata aʻoga faamaoni o le Tusi Paia ua latou mauaina afioga na faagaeeina e Ieova tusitala o le Tusi Paia e tusia i le amataga.—Isa. 40:8. *
14. O le ā le tele ua mafai ona maua ai le Tusi Paia?
14 E ui i osofaʻiga malolosi a tagata tetee, ae na faamautinoa e Ieova o le a avea lana Afioga ma tusi e sili atu ona tele lona faaliliuina i le talafaasolopito o tagata. E ui lava ina lē faatuatua le toʻatele i le Atua i nei aso, ae ua sili lava le tufatufaina o le Tusi Paia, lea ua mafai ona maua i le tusi atoa po o vaega foʻi i le silia ma le 2,800 gagana. E leai se isi tusi e latalata atu i le Tusi Paia i le tele o kopi ua tufatufaina ma maua e tagata. E iai isi faaliliuga o le Tusi Paia e sili atu ona manino ma maufaatuatuaina nai lo o isi faaliliuga. E ui i lea, e toetoe o faaliliuga uma e mafai ona aʻoaʻoina ai le feʻau faigofie i le Tusi Paia e faatatau i le faamoemoe ma le faaolataga.
MANAʻOMIA SE FAALILIUGA FOU
15. (a) Ua faapefea ona foʻia ni faafitauli i gagana i aso nei? (e) Ua faapefea ona faamaonia le aogā o le gagana Peretania mo le tufatufaina o meaʻai faaleagaga?
15 I le amataga o le senituri ua mavae, na tofia ai se vaega toʻaitiiti o tagata aʻoga filigā o le Tusi Paia e avea ma “pologa faamaoni ma le faautauta,” ma na tele ina fesootaʻi ma le “ʻaufaigaluega” i le gagana Peretania. (Mata. 24:45) Ua taumafai malosi lenā “pologa” ina ia tufatufaina meaʻai faaleagaga i le tele o gagana, ma ua mafai ona maua nei i le silia i le 700 gagana. E pei o le gagana Eleni i le uluaʻi senituri, ua aogā le gagana Peretania mo le faaliliuga ona ua tele ina faaaogā i faiga faapisinisi ma aʻoaʻoga.
16, 17. (a) O le ā na manaʻomia e tagata o le Atua? (e) Na faapefea ona faamalieina lenā manaʻoga? (i) O le ā le fuafuaga o le Faaliliuga a le Lalolagi Fou na faailoa mai i le 1950?
16 O le Tusi Paia o le faavae mo meaʻai faaleagaga. I le ogatotonu o le senituri lona 20, o le lomiga i le 1611 o le King James Version i le faa-Peretania sa tele ina faaaogāina. Peitaʻi, sa matuā maotua le gagana sa faaliliu ai. E lē tele ni taimi na faaaogāina ai le suafa o le Atua, pe a faatusatusa i le faitau afe o taimi o loo iai le suafa o le Atua i manusikulipi anamua o le Tusi Paia. Sa iai ni mea sesē i le faaliliuga o le King James Version, ma sa iai foʻi ni fuaiupu e lē o iai i manusikulipi maufaatuatuaina mai anamua. E faapena foʻi faalētonu sa iai i nisi o faaliliuga o le Tusi Paia i le gagana Peretania.
17 Sa manaʻomia se Tusi Paia e saʻo lelei ona faaliliuina i le gagana faaonapōnei. Na faavaeina le Komiti o le Tusi Paia o le Lalolagi Fou, ma e mai i le 1950-1960 na tatalaina ai a latou faaliliuga i lomiga e ono. Iā Aokuso 2, 1950 ina ua tatala le uluaʻi lomiga i se tauaofiaga, na faapea atu ai le uso o N. H. Knorr i le aofia: “Ua matuā manaʻomia lava se faaliliuga i le gagana faaonapōnei, e ōgatusa ma upu moni ua faailoa mai, ma avea ma faavae o le aʻoaʻoina o isi upu moni e tusa ai ma le malamalamaga saʻo o uluaʻi tusitusiga; o se faaliliuga e malamalama ai le ʻaufaitau i aso nei, e pei lava o uluaʻi tusitusiga a soo o Keriso ia na faigofie ona malamalama ai tagata faatauvaa ma tagata lautele i na aso.” Na ia faailoa mai le fuafuaga o lenei faaliliuga, ina ia mafai ona maua ai e le faitau miliona o tagata le fesoasoani faaleagaga.
18. O ā filifiliga na fai ina ia faatelevave ai le faaliliuina o le Tusi Paia?
18 Na faataunuuina lenā fuafuaga i se auala mataʻina i le 1963, ina ua tatalaina le Tusi Paia o le Lalolagi Fou o Tusitusiga Eleni i le gagana Italia, Falani, Potukali, Sepania, Siamani, ma le gagana Holani. I le 1989 na faavae ai e le Vaega Pule se matagaluega i le ofisa ulu e gafa ma le faaliliuina o le Tusi Paia. Ae i le 2005, na ave ai le faamuamua i le faaliliuina o le Tusi Paia i gagana o loo lomia ai lenei mekasini. O le iʻuga, ua maua nei i le tusi atoa po o vaega le Faaliliuga a le Lalolagi Fou i le silia i le 130 gagana.
19. O le ā se mea mataʻina na tupu i le 2013, ma o le ā o le a iloiloina i le mataupu o loo mulimuli mai?
19 A o faagasolo taimi, na iloa ai le manaʻomia ona toe teuteu le Faaliliuga a le Lalolagi Fou i le gagana Peretania, ina ia ōgatusa ma le gagana Peretania i aso nei. I le faaiʻuga o le vaiaso o Oketopa 5 ma le 6 i le 2013, na auai ma faalogologo ai le aofia e 1,413,676 mai i atunuu e 31 i le fono faaletausaga lona 129 a le Watch Tower Bible and Tract Society of Pennsylvania. Na faagaeetia le toʻatele ina ua faasilasila mai e se sui o le Vaega Pule le tatalaina o le toe teuteuina o le Faaliliuga a le Lalolagi Fou i le gagana Peretania. Na maligi loimata o le toʻatele ina ua latou maua kopi o lenei faaliliuga. A o faitauina nisi o fuaiupu mai i lenei faaliliuga, na iloa ai e le aofia ua matuā sili ona manino le Afioga a le Atua i le gagana Peretania. O le mataupu o loo mulimuli mai o le a iloiloina ai nisi vala o lenei toe teuteuga, faapea lona faaliliuina i nisi o gagana.
^ pala. 6 O le Septuagint o lona uiga o le “Fitu Sefulu.” Na amata ona faia lenei faaliliuga i Aikupito i le senituri lona tolu T.L.M., ae atonu na faamāeʻaina i le 150 T.L.M. O loo tāua lava lenei faaliliuga, ona ua fesoasoani i faitofā ia malamalama i nisi upu ma faaupuga maotua i le gagana Eperu.
^ pala. 8 E manatu nisi na tusia e Mataio lana Evagelia i le gagana Eperu, ma atonu na ia toe faaliliuina i le gagana Eleni.
^ pala. 13 Tagaʻi i le Faaopoopoga A3 i le lomiga ua toe teuteuina o le Faaliliuga a le Lalolagi Fou i le gagana Peretania; ma le mataupu “Le Faasaoina Mataʻina o le Tusi Paia” i Le Olomatamata o Novema 1, 2009.


text:
MATAUPU 109
Ua Taʻusalaina Taʻitaʻi Lotu Tetee
MATAIO 22:41–23:24 MAREKO 12:35-40 LUKA 20:41-47
O SE ATALII O AI LE KERISO?
UA FAAALIALIA E IESU UIGA FAAFIAAMIOTONU O Ē TETEE
Ua lē taulau taumafaiga a taʻitaʻi lotu tetee e taʻuleagaina Iesu, pe maileia foʻi o ia i ana upu ma molia ai o ia i le kovana o Roma. (Luka 20:20) O loo iai pea Iesu i le malumalu iā Nisani 11, ma ua ia suia nei le tulaga o mea ma faailoa atu po o ai moni o ia. Ua tausolomua o ia i le fesili atu: “O le ā so outou manatu i le Keriso, o se atalii o ai?” (Mataio 22:42) Ua iloa e le toʻatele o le Keriso po o le Mesia e tupuga mai iā Tavita. O lea, ua latou tali atu ai o le Keriso o le Alo o Tavita.—Mataio 9:27; 12:23; Ioane 7:42.
Ua fesili atu Iesu: “E faapefea la ona taʻua o ia e Tavita o le ʻAlii’ ina ua osofia e le agaga, ma faapea mai, ʻUa fetalai ane Ieova i loʻu Alii: “Ia e nofo i loʻu itu taumatau seʻia oʻu tuuina ou fili i lalo o ou vae”’? Afai la na taʻua o ia e Tavita o le ʻAlii,’ e faapefea la ona avea o ia ma ona atalii?”—Mataio 22:43-45.
Ua lē magagana le ʻau Faresaio, auā o loo latou faatalitali i se pule faaletagata e tupuga mai iā Tavita, ma atonu o le a ia faasaʻolotoina i latou mai i le pulega a Roma. Peitaʻi, ua taʻua e Iesu upu a Tavita o loo i le Salamo 110:1, 2, lea e faamaonia mai ai o le Mesia e lē o se pule faaletagata, ae o ia o lē na taʻua e Tavita o lona Alii. Pe a māeʻa ona nofo o ia i le itu taumatau o le Atua, ona pule loa lea o ia. O le faamatalaga ua avatu e Iesu, ua matuā lē iloa ai e tagata tetee le auala e tali ane ai.
O loo faalogologo atu le ʻausoo ma le toʻatele o isi tagata iā Iesu. Ua taulaʻi atu nei Iesu iā i latou, ma lapataʻi atu e faatatau i le ʻautusiupu ma le ʻau Faresaio. ʻUa nonofo nei tane i le nofoa o Mose’ ma aʻoaʻo atu le Tulafono a le Atua. Ua timaʻi atu Iesu i lana ʻaufaalogologo: “O mea uma latou te fai atu ai iā te outou, ia outou faia ma tausi i ai, ae aua tou te faaaʻoaʻo i mea o loo latou faia, auā ua latou fai atu, ae latou te lē faia.”—Mataio 23:2, 3.
Ona avatu lea e Iesu o ni faaaʻoaʻoga e faatatau i o latou uiga faafiaamiotonu: “Ua latou faatetelē tamaʻi pusa e tuu ai tusitusiga paia ia e fusi i o latou tino, ina ia puipuia ai i latou.” E fusi e nisi o tagata Iutaia i o latou muāulu po o o latou ogālima nei tamaʻi pusa, lea o loo iai tusitusiga mai i le Tulafono. Ua faatetelē e le ʻau Faresaio nei pusa, ina ia manatu ai isi o i latou o ni tagata e maelega i le Tulafono. E latou te “faalautetele foʻi fele i pito o latou ofu.” Sa tatau ona faia e tagata Isaraelu ni fele i pito o o latou ofu. Ae na faamautinoa e le ʻau Faresaio e tetelē atu fele o o latou ofu. (Numera 15:38-40) Ua latou faia nei mea uma “ona o le vaaiga a tagata.”—Mataio 23:5.
E ono aafia foʻi soo o Iesu i lenei faanaunauga ina ia maua ni tulaga aloaʻia. O lea ua fautua atu ai Iesu: “Aua neʻi taʻua outou o Aʻoaʻo, auā e toʻatasi lo outou aʻoaʻo, auā o le ʻauuso uma outou. Aua foʻi neʻi taʻua se tasi i le lalolagi o lo outou tamā, auā e toʻatasi lo outou Tamā o Lē o i le lagi. Aua foʻi neʻi taʻua outou o ʻtaʻitaʻi,’ auā e toʻatasi lo outou Taʻitaʻi o le Keriso lea.” O le ā tonu la le auala e tatau ona manatu ma gaoioi ai le ʻausoo? Ua fetalai atu Iesu: “O lē sili iā te outou uma, e ao ona avea ma a outou auauna. O sē na te faaeaina o ia lava, e faamaulaloina lea, ae o sē e faamaulalo iā te ia lava, e faaeaina o ia.”—Mataio 23:8-12.
Ua sosoo nei ma le faailoa atu e Iesu o malaia o le a oo i le ʻautusiupu ma le ʻau Faresaio faafiaamiotonu: “Oi talofa iā te outou le ʻautusiupu ma le ʻau Faresaio faafiaamiotonu! auā ua outou punitia le malo o le lagi i tagata, auā e tou te lē ulu atu lava i ai, ma ua outou taofiofia foʻi o ē e ulu atu i ai.”—Mataio 23:13.
Ua taʻusalaina e Iesu le ʻau Faresaio ona o lo latou faatalalē i mea e sili ona tāua i le silafaga a Ieova, e pei ona faaalia mai i filifiliga ua latou faia lea e lē faavaeina mai i mataupu silisili. O se faataʻitaʻiga, e latou te faapea mai: “E lē afāina pe a tautō se tasi i le malumalu; peitaʻi a tautō se tasi i le auro i le malumalu, e tatau la ona ia faataunuuina.” Ua faaalia ai i inei lo latou tauaso faaleagaga, auā ua sili atu ona latou faatāua le auro i le malumalu, nai lo o le mea moni e faapea, o le nofoaga lea e tapuaʻi atu ai iā Ieova ma faalatalata atu ai iā te ia. ʻUa latou manatu māmā foʻi i mataupu e matuā tāua o le Tulafono, e pei o le faia o mea tonu, o le alofa mutimutivale, ma le faamaoni.’—Mataio 23:16, 23; Luka 11:42.
Ua taʻua e Iesu nei Faresaio o ʻtaʻitaʻi tauaso, o ē ua vai mamā ese le namu ae folo atoa le kamela.’ (Mataio 23:24) E latou te vai mamā ese le namu mai i a latou uaina, auā o lenei iniseti e lē mamā e tusa ai ma le Tulafono. Ae o lo latou manatu māmā i mataupu e matuā tāua o le Tulafono, ua peiseaʻī ai ua latou folo atoa le kamela, o se manu e lē mamā foʻi e tusa ai ma le Tulafono, ae e sili atu ona telē.—Levitiko 11:4, 21-24.
Faitau Atili
O Iesu Keriso, le Mesia na Folafolaina Mai
Na faataunuu uma e Iesu valoaga a le Tusi Paia e faatatau i le Mesia. Iloilo i lau lava Tusi Paia e faamaonia ai pe na faataunuuina faamatalaga auʻiliʻili uma o nei valoaga.


text:
ATA MAI I ASO UA MAVAE
Desiderius Erasmus
SA LAUILOA Desiderius Erasmus (pe tusa 1469-1536) o se tasi o faitofā e sili ona atamai i lona vaitaimi i totonu o Europa, ae na mulimuli ane taʻuleagaina foʻi o sē palaai po o sē e tetee. I le taimi na aasa ai finauga a lotu, na ia faaalialia ai mea sesē a le lotu Katoliko, faapea i latou na mananaʻo e toefuataʻiina le lotu. I aso nei, ua aloaʻia o ia o se tasi na tū malosi e suia le tulaga o lotu i Europa. I le ā le itu?
SUʻESUʻEGA MA TALITONUGA
O le telē o le malamalamaga o Erasmus i le gagana Eleni ma le gagana Latina, na mafai ona ia faatusatusa ai faaliliuga Latina o le Tusi Paia, e pei o le Vulgate i le gagana Latina ma uluaʻi manusikulipi Eleni o Tusitusiga Paia Eleni, lea e masani ona taʻua o le Feagaiga Fou. Na ia talitonu e tāua le poto mai i le Tusi Paia. O le māfuaaga lea, na ia manatu ai e tatau ona faaliliuina Tusitusiga Paia i gagana sa tautatala ai tagata i lenā taimi.
Na faaauiluma e Erasmus le toefuataʻiina o le Lotu Katoliko, talu ai na ia talitonu e tatau ona aafia le olaga atoa i le faa-Kerisiano, ae lē na o se mea e tau ina fai. O le iʻuga, ina ua amata ona tetee ē na toefuataʻiina le lotu ma finau e fai ni suiga i totonu o le Lotu o Roma, na masalomia ai loa Erasmus e le lotu Katoliko.
Na faaalialia e Erasmus mea sesē a le lotu Katoliko, ma i latou na mananaʻo e toefuataʻiina le lotu
Na faaalialia e Erasmus i ana tusitusiga faiga matagā a taʻitaʻi lotu, o latou olaga faalialiavale, ma le lagolagoina e pope o faigātaua. Na ese o ia mai i taʻitaʻi lotu amio piʻopiʻo o ē na faaaogā tū a le lotu e maua ai a latou mea mai i tagata, e pei o le taʻutino o agasala, tapuaʻi i sagato, anapogi, ma malaga i nofoaga paia. E na te leʻi lagolagoina foʻi isi tū a le lotu e pei o le totogi o patele e tatalo mo le faamagaloina o agasala a tagata ua maliliu, ma le faasā ona faaipoipo o nisi o ē mautofiga i le lotu.
FAALILIUGA ELENI O LE FEAGAIGA FOU
I le 1516, na lolomi ai e Erasmus lana lomiga muamua o le Feagaiga Fou i le gagana Eleni, o le uluaʻi lomiga muamua lea o Tusitusiga Paia Eleni ua lomiaina. Na aofia i galuega a Erasmus faamatalaga faaopoopo faapea lana faaliliuga o Tusitusiga Paia Eleni i le gagana Latina, lea e ese mai i le Vulgate. A o faagasolo taimi, na toe teuteuina ai lana faaliliuga, ma maua mai ai se faaliliuga e matuā ese mai i le faaliliuga Latina o le Vulgate.
O se tasi o eseesega sa iai o le 1 Ioane 5:7. Ina ia lagolagoina le aʻoaʻoga o le Tolutasi lea e lē faavaeina i le Tusi Paia, sa faaopoopo ai i le Vulgate ni faaupuga sesē e taʻua o le comma Johanneum. E faitauina faapea: “O loo i le lagi le Tamā, le Upu, ma le Agaga Paia: o nei vaega e tolu e tasi i latou.” Peitaʻi, e leʻi tuuina e Erasmus na faaupuga i ana lomiga muamua e lua o le Feagaiga Fou, talu ai e leʻi maua na faaupuga i manusikulipi Eleni na ia faaaogāina. Ae i se taimi mulimuli ane, na faamalosia o ia e le Lotu e tuu na faaupuga i totonu o lana lomiga lona tolu o le Feagaiga Fou.
O le toe faaleleia o le faaliliuga a Erasmus o le Feagaiga Fou i le gagana Eleni, na mafai ona maua ai ni faaliliuga e sili ona lelei i isi gagana i Europa. Na faaaogā e Martin Luther, William Tyndale, Antonio Brucioli, ma Francisco de Enzinas nei lomiga e faaliliu ai Tusitusiga Paia Eleni i le gagana Siamani, Peretania, Italia, ma le gagana Sepania.
Na soifua Erasmus i le vaitaimi na fevaevaeaʻi ai lotu, ma na manatu Ē na Toefuataʻiina le lotu Porotesano na matuā aogā lana faaliliuga o le Tusitusiga Paia Eleni. Na manatu nisi iā Erasmus o sē na toefuataʻiina le lotu, ae na faatoʻā iloa le mea moni ina ua toefuataʻiina le lotu. E leʻi fia faia sana vaega i finauga sa faia e faatatau i mataupu faalotu. O le mea e mataʻina ai, i le silia i le 100 tausaga ua mavae, na tusi le faitofā o David Schaff e faatatau iā Erasmus, “na maliu o ia ae leʻi toe iai sana vaega i lotu. E leʻi taʻua e le Katoliko o ia o so latou sui, ma e faapena foʻi i le Lotu Porotesano.”


text:
Ia Faaaogā Lelei Lou Laulaufaiva
ʻIeova e, ia mālie iā te oe upu a loʻu gutu.’—SALA. 19:14.
PESE: 82, 77
1, 2. Aiseā ua talafeagai ai ona faaatagia mai e le afi le malosi o le laulaufaiva?
I LE tauamatamataga o Oketopa 1871, na sasao aʻe ai se afi ma faatamaʻia ai le vaomatua i le itu i mātū i sasaʻe o Wisconsin i le Iunaite Setete. A o matuā sasao aʻe le afi, na maumau ai soifua o tagata e silia ma le 1,200 ma faatamaʻia ai le 2 piliona o laau. Atonu na amata le mū i nai tamaʻi aloiafi mai i se nofoaafi. E moni ai upu o le Iakopo 3:5: “O le afi itiiti e mafai ona mū ai le togāvao telē!” Aiseā na faia ai e le tusitala o le Tusi Paia lenā faamatalaga?
2 O loo manino le manatu o Iakopo i le fuaiupu e 6: “O le laulaufaiva o le afi lea.” O le laulaufaiva, e faasino atu i le auala e tautala ai. O a tatou faamatalaga e mafai ona faapogaia ai se lamatiaga tele e pei o se afi. Ua faapea mai le Tusi Paia: “O le ola ma le oti o loo i le malosi o le laulaufaiva.” (Faata. 18:21) Po o lona uiga o le a tatou lē tautatala ona o le popole neʻi faia se faamatalaga sesē? E leai. E lē faapea e tatou te lē faaaogāina le afi ona o le popole neʻi mū ai se tasi. Ae o le ki, o le pulea lea o le auala e faaaogā ai le afi. Pe a faia faapea e mafai ona kuka ai mea taumafa, faamāfanafana ai i tatou ma maua ai le malamalama i le pō. I se uiga talitutusa pe a pulea o tatou laulaufaiva, e mafai ona faaaogā e faamamaluina ai le Atua ma maua ai e isi aogā.—Sala. 19:14.
3. O ā vala e tolu o le tautala o le a tatou iloiloina?
3 Ua aumaia e Ieova iā i tatou le tomai e taʻu atu ai i isi o tatou manatu ma faalogona e ala i le tautala po o le faia o taga. E faapefea ona tatou faaaogā lenei meaalofa matagofie e faalaeiau ai i isi? (Faitau le Iakopo 3:9, 10.) O le a tatou iloiloina vala tāua e tolu o le tautala: le taimi e tautala ai, o upu e tautala ai, ma le auala e tautala ai.
LE TAIMI E TAUTALA AI
4. Aumai ni faaaʻoaʻoga o taimi e tatau ona “filemu ai.”
4 O le tautala o se vaega lea o o tatou olaga i aso faisoo, peitaʻi e lē tatau foʻi ona tatou tautatala i taimi uma. Ua faapea mai le Tusi Paia e iai le “taimi e filemu ai.” (Fai. 3:7) O le filemu a o tautatala isi, o se faailoga lea o le faaaloalo. (Iopu 6:24) O le pulea o o tatou laulaufaiva ina ia lē tautatala e faatatau i mataupu faalilolilo, o le faamaoniga lenā o le faautauta ma le faautaga loloto. (Faata. 20:19) Pe a faatigā mai se tasi iā i tatou, e atamai pe a taumafai e toʻa pea ma aua neʻi tautala atu.—Sala. 4:4.
5. E faapefea ona faaalia lo tatou talisapaia mo le meaalofa a le Atua o le tautala?
5 Ua faapea mai le Tusi Paia e iai le “taimi e tautala ai.” (Fai. 3:7) Pe afai e avatu e sau uō se meaalofa matagofie, e te lē nanāina. E faailoa atu lou talisapaia e ala i le faaaogāina lelei. E tatou te talisapaia foʻi le meaalofa a Ieova o le tautala, e ala i le faaaogā ma le atamai. Atonu e aofia ai le faailoa atu o o tatou faalogona, o manaʻoga, o upu faalaeiau, ma le viiaina o Ieova. (Sala. 51:15) E faapefea ona tatou filifilia le taimi sili e “tautala ai”?
6. Ua faaalia mai faapefea e le Tusi Paia le tāua o le filifilia o le taimi talafeagai e tautala ai?
6 Ua faaalia i le Faataoto 25:11 le tāua o le filifilia o le taimi talafeagai e tautala ai. “O le upu e fai atu i le taimi tatau, e pei o apu auro i totonu o mea siliva ua togitogiina.” E ese le matagofie o apu auro. Ae e atili ona matagofie pe a tuu i se mea siliva ua togitogiina. I se tulaga talitutusa, o le filifilia o se taimi talafeagai e tautala ai, o le a logolelei ma aogā ai a tatou faamatalaga. E faapefea?
7, 8. Na faapefea i o tatou uso i Iapani ona faaaʻoaʻo iā Iesu i le filifilia o le taimi talafeagai e talanoa ai e faatatau i le toetū?
7 Atonu o loo fia faalogo mai tagata i a tatou upu, peitaʻi o le a lē aogā pe afai e tatou te lē iloa le taimi sili e tautala atu ai. (Faitau le Faataoto 15:23.) O se faataʻitaʻiga, iā Mati i le 2011, na faaleagaina ai e se mafuiʻe ma le sunami le tele o aai i le itu i sasaʻe o Iapani. E silia ma le 15,000 soifua na maumau ai. E ui na mafatia Molimau a Ieova i lenā vaipanoa, ae sa latou faaaogā le Tusi Paia e faamāfanafana ai i latou sa mafatia. O le toʻatele o tagata i inā sa mauaa ai talitonuga a le lotu Puta ma e lē malamalama i aʻoaʻoga a le Tusi Paia. Na iloa lelei e uso o lea faatoʻā uma le sunami, e lē o se taimi talafeagai la lea e taʻu atu ai i tagata faavauvau le faamoemoe o le toetū. Nai lo o lea, na latou faaaogā le meaalofa o le tautala, e faamāfanafana ai ma faamatala atu mai i le Tusi Paia le māfuaaga ua tutupu ai na mea leaga i tagata lelei.
8 Na silafia lelei e Iesu le taimi e lē tautala ai ma le taimi e tautala ai. (Ioa. 18:33-37; 19:8-11) Sa ia fetalai atu i ona soo: “E tele mea ou te fia taʻu atu iā te outou, ae e lē mafai ona outou malamalama i na mea uma i le taimi nei.” (Ioa. 16:12) Sa mulimuli Molimau i Iapani i sasaʻe i le faaaʻoaʻoga a Iesu. Ina ua mavae le lua ma le ʻafa tausaga talu ona uma le sunami, na latou faia se sao i le tauiviga e tufatufa atu le Tala o le Malo Nu. 38, “Pe Mafai Ona Toe Feola Mai Ē ua Maliliu?” I lenā taimi na faigofie ona talia e tagata le feʻau faamāfanafana loto o le toetū. E toʻatele tagata sa latou taliaina sāvali. O lea, e tatau foʻi ona tatou iloa le taimi talafeagai e talanoa atu ai i tagata, e ui e eseese aganuu ma talitonuga.
9. O ā tulaga e aogā ai le filifilia o le taimi talafeagai e tautala atu ai?
9 E iai mea e tutupu e tatau ai ona tatou iloa lelei le taimi e tautala atu ai. O se faaaʻoaʻoga, atonu e faatigā mai se tasi iā i tatou e ui e leʻi fuafuaina. Ia iā i tatou le faautaga loloto e mafaufau lelei ai po o se faafitauli matuiā, ma pe e tatau foʻi ona fai atu sa tatou faamatalaga. Ae pe afai e tatau ona talanoa atu, e atamai la le aua neʻi talanoa atu a o e ita pea, auā e te ono tautala atu ai i ni upu faatigā. (Faitau le Faataoto 15:28.) I se tulaga talitutusa, e manaʻomia ona tatou iloa le taimi talafeagai e talanoa atu ai i o tatou aiga lē talitonu e faatatau i le upu moni. E tatou te mananaʻo ia latou iloa Ieova, peitaʻi e tatau ona tatou onosaʻi ma faautauta. O le talanoa atu i upu saʻo i le taimi talafeagai, e ono tatala mai ai o latou loto.
O UPU E TAUTALA ATU AI
10. (a) Aiseā e ao ai ona tatou filifilia lelei upu talafeagai?(e) Aumai se faaaʻoaʻoga o faamatalaga tigā.
10 E telē le aafiaga o a tatou upu, a lē o le faatigā po o le faamālōlō ai. (Faitau le Faataoto 12:18.) Ua taatele i le lalolagi a Satani le faaaogā o upu faatigā. Ua uunaʻia e faafiafiaga a le lalolagi le toʻatele e “faamaʻai o latou laulaufaiva e pei o se pelu” ma “taʻi a latou ū, o upu oona.” (Sala. 64:3) E tatau i se Kerisiano ona ʻalofia lenei masaniga lē lelei. O se faaaʻoaʻoga o “upu oona,” o faamatalaga tutui ia e taʻufaatauvaa pe faasaʻo ai isi. O faamatalaga tutui e masani ona aofia ai ni tala mālie, ae e taʻitaʻia atu ai i ni faaupuga lē faaaloalo e māsiasi ai. E tatau i Kerisiano ona “tuu” ese faamatalaga tutui. E lelei tala mālie ae e tatau ona tatou ʻalofia le mailei o le taumafai ina ia taliē isi, e ala i le faia o tala tausua e faaluma pe faatigā ai i isi. Ua faapea mai le Tusi Paia: “Ia aua neʻi alu atu se upuleaga mai i o outou gutu, a ia fai atu ni upu lelei e atiaʻe ai i taimi e tatau ai, ina ia aogā i ē o faalogologo i ai.”—Efe. 4:29, 31.
11. O le ā le sootaga o o tatou loto ma le filifilia lelei o upu?
11 Na aʻoaʻo e Iesu “o le tele o mea i le loto e tautala mai ai le gutu.” (Mata. 12:34) O lea la, o le filifilia o upu talafeagai e amata mai i le loto. O a tatou faamatalaga e masani ona atagia atu ai o tatou faalogona moni e faatatau i isi. Pe afai e tumu o tatou loto i le alofa ma le agalelei, o le a lelei foʻi a tatou faaupuga ma e faalaeiauina ai isi.
12. O le ā e fesoasoani iā i tatou e filifilia lelei ai a tatou upu?
12 O le filifilia lelei foʻi o upu e aofia ai taumafaiga ma le mafaufau lelei. E oo lava i le tupu poto o Solomona na “ia manatunatu ma faia ni saʻiliʻiliga auʻiliili” ina ia maua ni “upu e logoleleia ma le tusiaina o upu saʻo o le upu moni.” (Fai. 12:9, 10) Po o se luʻi iā te oe le filifilia o ni “upu e logoleleia”? Pe afai o le tulaga lenā, o se mea lelei le aʻoaʻoina o ni upu fou. O se tasi o auala e faia ai faapea, o le mātau lelei lea o le auala e faaaogā ai upu i le Tusi Paia ma a tatou lomiga faa-Kerisiano. Ia aʻoaʻo uiga o upu e te lē masani ai. Ae sili atu i lenā, ia aʻoaʻo le auala e faaaogā ai upu ina ia fesoasoani ai i isi. O le faamatalaga lenei e faatatau i le faiā a Ieova ma lona Alo ulumatua: “Ua foaʻi mai iā te aʻu [Iesu] e . . . Ieova le laulaufaiva o ē ua aʻoaʻoina, ina ia ou iloa le tala e fai atu i lē ua vaivai.” (Isa. 50:4) O le faaalu o le taimi e manatunatu loloto ai i upu e faaaogā, e fesoasoani lea e filifili lelei ai a tatou upu. (Iako. 1:19) Ia fesili ifo iā i tatou lava, ʻPo o le a malamalama se tasi i faamatalaga o oʻu taumafai e taʻu atu? O le ā sona manatu?’
13. Aiseā e tāua ai le malamalamagofie o a tatou upu?
13 Sa faaaogā i Isaraelu le leo o le pū e iloa ai e le nuu le taimi e potopoto pe taape ai, ma iloa ai foʻi e fitafita le taimi e osofaʻi ai. E faapena foʻi ona faaaogā e le Tusi Paia le leo o le pū e faataʻitaʻia ai le tāua o upu e malamalamagofie. E mataʻutia le tulaga e oo i se ʻautau pe a lē manino lelei le iliina o le pū. I se tulaga talitutusa, pe afai e lē manino lelei ona tatou faamatalaina atu se mea, o le a fenuminumiaʻi pe faasesēina ai isi. E ui lava e tatou te mananaʻo ia manino a tatou faamatalaga, ae e tatau ona tatou faaeteete i le faia o ni faaupuga lē faaaloalo.—Faitau le 1 Korinito 14:8, 9.
14. Aumai se faaaʻoaʻoga o le faaaogāina e Iesu o upu e faigofie ona malamalama i ai.
14 Sa faataatia e Iesu le faaaʻoaʻoga sili o le filifilia lelei o upu. Seʻi manatu i lana lauga aasa o loo faamauina i le Mataio mataupu 5 seʻia oo i le 7. E leʻi faaaogāina e Iesu ni upu maotua ma faigatā, po o ni upu malolosi ma faatigā. Na ia filifilia faaupuga manino ma faigofie ina ia pāʻia ai loto o lana ʻaufaalogologo. O se faaaʻoaʻoga, ina ia faaitiitia le popole o tagata i meaʻai i aso faisoo, na ia faasino atu i le auala e tausia ai e Ieova manufelelei o le lagi. O le faatusaina o lana ʻaufaalogologo i manufelelei, na ia fesili ai: “Pe e lē sili ea ona tāua outou i lo o na manufelelei?” (Mata. 6:26) Maʻeu ni upu alofa ma malamalamagofie na pāʻia ai loto! Seʻi o tatou iloiloina le vala lona tolu o le tautala.
LE AUALA E TAUTALA ATU AI
15. Aiseā e tatau ai ona logolelei a tatou faamatalaga?
15 O le auala e tatou te tautatala ai e tāua e pei foʻi o upu tatou te tautatala ai. A o talanoa atu Iesu i le sunako i lona aai o Nasareta, na matuā ofo tagata “i le logolelei o ana fetalaiga.” (Luka 4:22) Pe a tatou tautatala i se auala logolelei, o le a fiafia tagata e faalogologo iā i tatou ma talia mea o tatou talanoa atu ai. (Faata. 25:15) E mafai ona tatou faaaʻoaʻo iā Iesu e ala i le agalelei, faaaloalo ma le manatu mamafa i faalogona o isi. Ina ua ia silasila atu i le motu o tagata o faia taumafaiga e faalogologo iā te ia, na uunaʻia o ia e le alofa ma amata ai ona ʻia aʻoaʻo atu iā i latou i le tele o mea.’ (Mare. 6:34) E oo lava i le taimi na upuleagaina ai o ia, e leʻi tautala atu o ia i ni upu malolosi.—1 Pete. 2:23.
16, 17. (a) E faapefea ona tatou faaaʻoaʻo iā Iesu pe a tatou talanoa ma tagata o o tatou aiga, po o ni uō mamae i le faapotopotoga? (Tagaʻi i le ata i luga aʻe o le matua.) (e) Aumai se faaaʻoaʻoga o le aogā o le tautala i upu e logolelei.
16 O se luʻi le tautala atu i se auala agamalu ma le faautauta pe afai e tatou te iloa lelei le tagata. E tatou te ono manatu ai e lē manaʻomia ona faaeteete i le auala e tautala atu ai iā i latou, aemaise pe afai o se tagata o lo tatou aiga po o se uō mamae foʻi i le faapotopotoga. Pe na manatu Iesu e mafai ona soona lafo ana faamatalaga i ona soo ona e māfana la latou faiā? E leai. Ina ua faaauau ona finau ona soo po o ai e sili, na faasaʻo e Iesu ē na pele iā te ia i se auala agalelei ma faaaogā se tamaitiiti e fai ma faaaʻoaʻoga. (Mare. 9:33-37) E mafai e toeaina ona faaaʻoaʻo iā Iesu e ala i le avatu o fautuaga “i le agaga o le agamalu.”—Kala. 6:1.
17 E tusa lava pe fai mai e se tasi ni upu e tatou te tigā ai, ae o le tali atu i upu logolelei e maua ai aogā. (Faata. 15:1) O se faaaʻoaʻoga, na amata ona ola le tama tama a se tuafafine nofo toʻatasi i se olaga uigalua. Na faapea mai se isi tuafafine i le tinā: “E ese ma le leaga, ua e lē taulau i le toleniina o lau tama.” Na mafaufau le tuafafine mo sina taimi ona tali atu lea: “E saʻo, e lē o sologa lelei le tulaga o mea i lenei taimi, ae o lea ou te taumafai pea e toleni o ia. Toe talanoa mai pe a uma Amaketo, ona ta mautinoa ai lea.” O lenei tali agamalu na fesoasoani e tausia ai le filemu i le va o tuafāfine, ma na faalaeiauina ai le tama lea na faalogologo ane i le talanoaga. Na ia iloa e lē o fiu lona tinā iā te ia. Na uunaʻia ai o ia e vavae ese mai i ana aumea leaga. Na papatiso o ia ma auauna mulimuli ane i le Peteli. E tusa lava po o tatou uso, aiga, po o tagata ese, ae e tatau lava ona tatou tautatala atu i upu e “logolelei” ma ia “faamāi i le masima.”—Kolo. 4:6.
18. E faapefea i le mulimuli i le faaaʻoaʻoga a Iesu o le tautala ona fesoasoani iā i tatou e faaaogā lelei ai o tatou laulaufaiva?
18 E matagofie le tomai e faailoa atu ai o tatou manatu ma faalogona e ala i upu. Ia tatou mulimuli i le faaaʻoaʻoga a Iesu e ala i le filifilia o le taimi talafeagai, taumafai e filifili lelei upu, ma faailoa atu i se auala logolelei. O le faia faapea o le a avea ai le laulaufaiva o se mea e mālōlō ai isi, ma faafiafiaina ai le finagalo o Ieova o lē na aumaia le meaalofa tāua o le tautala.


text:
Avea soifuaga Seui fai ma a’oa’oga mo le lumana’i
E felanulanua’i upu na fa’amatala ai e le alii kovana ma taitai o le Fono uiga tausa’afia na mafai ona o latou a’oa’oina mai i le afioga Senatoa Seui Laau Mautonu, lea ua tu’umalo, a’o latou galulue ai le malo ma le Fono Faitulafono, ma ua manatu ai, o nei fa’ataitaiga uma o le a fai ma a’oa’oga sili mo i latou i le lumana’i.
Saunoa le matua ia Togiola Tulafono, o le afioga i le alii Senatoa ua tuumalo, e le gata o se taitai sa fiafia e tautua mo lona atunuu, ae o ia foi o se taitai e tautua faamaoni, e alofa i lona aiga, e le femoumoua’i lana tofa, e pele ia te ia lona nu’u ae silisili ai lana fanau.
“O se taitai e tumau i le talitonuga ua ia te ia, afai lava e finau Seui i se mea e manatu o le mea sa’o lena, e le toe solomuli ai lana tofa, e le femoumoua’i foi sona taofi, ae finau ina ia mausali le faaiuga ua ia faia,” o se vaega lea o le molimau a le alii kovana, na tuuina atu i le taimi o le sauniga faalemalo mo le alii Senatoa ua tuumalo.
Na fa’atumulia le Fale Samoa o le Fono Faitulafono i taitai o le malo, afioga i le Faamasino Sili, taitai fa’aleaganu’u, sui o le aufai lotu, fa’apea ai le paia o aiganalua na lolofi atu latou te fia molimauina toe sauniga faalemalo o le tofa Seui ua tuumalo.
O le itula e 8:00 na taunuu ai le Sa o le alii Senatoa i le maota o le fono, lea na faafeao atu e malu o le malo, ina ua maea ona ufi lona Sa i le tagavai a le atunuu.
O le susuga ia Rev. Afulupetoa Uta’i, o le Feagaiga a le Ekalesia EFKAS mai Vatia na taitaia le sauniga, lea na ia faamamafaina ai i lana lauga upu faamafanafana a Iesu i luga o le Mauga fai mai, “Amuia e faanoanoa aua e faamafanafanaina i latou.”
O viiga o le Atua na lagiina lea e le aufaipese mai le ekalesia EFKAS mai Vatia.
O le alii kovana na saunoa e fai ma sui o le malo na te momoliina atu se molimau i le soifuaga tautua o le tofa Seui.
Saunoa Togiola i lana molimau, afai e i ai se tagata o loo aumau i Amerika Samoa e le malamalama i le soifuaga o Seui i le taimi lenei, o lona uiga e lei ola mai lea tagata i Amerika Samoa, aua o Seui ua lauiloa lana tautua ma ona talaaga e faatatau i lona soifuaga galue.
O le tele o le soifuaga galue o Seui sa tautua ai mo le malo, peitai e ui sa i ai taimi na se’e atu ai ma tautua i nisi o kamupani tua, peitai o kamupani tua ia o loo tautua foi mo le malo.
Na toe manatua e Togiola le uluai taimi na amata ai ona la masani ma Seui, ao avea o ia ma leoleo o le malo, lea e masani ai ona ia maua mai Seui o faatali pasi atu i Onesosopo, ma faavae mai ai lava iina le la mafutaga seia oo mai i le taimi na avea ai i laua ma taitai o le malo, nuu ma aiga.
“O Seui o se tasi o taitai e pele ia te ia lona nuu ma lona aiga,” o le saunoaga lea a le alii kovana i lana molimau.
O le faamaoniga o le saunoaga a le alii kovana i lana molimau, sa ia taua ai se mataupu na tulai mai i lo la va ma Seui, ina ua maua e Seui le tala ua faasala e le Iuni Lakapi le au lakapi a Nuuuli.
“Sa lelei lava le ma mafutaga ma Seui i le tele o taimi ma aso, ae na maua loa e le alii Senatoa le tala ua faasala lana au lakapi, tu loa Seui e puipui le au lakapi a lona nuu, e le o se mea leaga la lena mea, ae o iina na atagia mai ai le ituaiga taitai e i ai Seui,” o le saunoaga lea a le alii kovana.
Na teena ai foi iina e Togiola ni tala faapea sa fai ai iina se la va ma le alii Senatoa, peitai i lona talitonuga, ona o uiga lava o le alii Senatoa i lona tautua ai i lona aiga ma lona nuu.
O le taeao nei lea ua faamoemoe e faia ai toe sauniga o Seui i le malumalu o lana ekalesia EFKAS i Nuuuli, ma lagomau atu ai loa i lona oliolisaga tumau, i lona aiga lava i Nuuuli.


text:
VAEGA 1
Faalagolago i le Atua mo se Faaipoipoga Fiafia
“O lē na foafoaina i laʻua i le amataga, na ia faia i laʻua o le tane ma le fafine.”
O Ieova * le Atua na amataina le uluaʻi faaipoipoga. Ua faapea mai le Tusi Paia na ia faia le uluaʻi fafine ma “aumaia o ia i le tamāloa.” Na matuā fiafia Atamu ma faapea mai: “O le ivi lava lenei o oʻu ivi. Ma le aano o oʻu aano.” (Kenese 2:22, 23) E finagalo pea Ieova e maua e tagata faaipoipo le fiafia.
Pe a uma ona e faaipoipo, e te ono mafaufau o le a lelei atoatoa mea uma. Peitaʻi, o le mea moni e oo i se tane ma se avā e alofa moni le tasi i le isi, e iai lava puapuaga po o faafitauli i le la faaipoipoga. (1 Korinito 7:28) E te maua mataupu silisili mai i le Tusi Paia i lenei polosiua, ma pe a faatatauina e mafai ona e maua ai se faaipoipoga taulau manuia ma se aiga fiafia.
1. TALIA LE MATAFAIOI UA TUUINA MAI E IEOVA IĀ TE OE
LE MANATU O LE TUSI PAIA: O le tane o le ulu lea o le aiga.
Afai o oe o se tane, e finagalo Ieova e te tausi faapelepele i lau avā. (1 Peteru 3:7) Na faia e Ieova lau avā o sē e talafeagai lelei mo oe, ma e finagalo o ia e te alofa ma faamamaluina o ia. (Kenese 2:18) O le tele o lou alofa i lau avā, o le a e lotomalie ai e faamuamua ona manaʻoga nai lo mea e te manaʻo i ai.
Afai o oe o se avā, e finagalo Ieova e te matuā faaaloalo loloto i lau tane ma lagolago i lona tulaga ulu. (1 Korinito 11:3; Efeso 5:33) Ia lagolagosua ma le lotoatoa i ana faaiʻuga. (Kolose 3:18) Afai e te faia faapea, o le a tautele ai oe iā Ieova ma lau tane.
LE MEA E MAFAI ONA E FAIA:
Fesili atu i lau paaga, po o le ā e ao ona e faia ina ia avea ai oe o se tane po o se avā lelei. Faalogologo lelei ma fai le mea e mafai ina ia faaleleia ai
Ia onosaʻi, auā e umi se taimi faatoʻā iloa e le tasi le mea e fiafia ai le isi
2. IA MANATU MAMAFA I FAALOGONA O LAU PAAGA
LE MANATU O LE TUSI PAIA: E tatau ona e mataalia i mea e fiafia i ai lau paaga. (Filipi 2:3, 4) Ia pele lau paaga iā te oe, ma manatua o le finagalo o Ieova mo ana auauna ia “agamalu i tagata uma.” (2 Timoteo 2:24) O loo taʻua i le Faataoto 12:18: “O le tagata e tautala lē mafaufau, ua pei o le tutuʻi o le pelu, a o le laulaufaiva o ē e atamamai, e mālōlō ai.” O lea ia faaaogā upu e logolelei. O le a fesoasoani le agaga paia o Ieova iā te oe, e te tautala atu ai ma le agalelei ma le alofa.
LE MEA E MAFAI ONA E FAIA:
Ia tatalo ina ia maua le filemu ma se mafaufau fetālaʻi, a o leʻi talanoaina ni mataupu tāua ma lau paaga
Ia mafaufau lelei i au tala o le a fai atu ma le auala o le a fai atu ai
3. IA LOTOGATASI
LE MANATU O LE TUSI PAIA: Pe a uma ona lua faaipoipo ona avea lea o oulua ma “tino e tasi.” (Mataio 19:5) Peitaʻi, e eseese o oulua tagata ma atonu foʻi e eseese o oulua manatu. O lea, e ao ai ona oulua iloa le auala e tasi ai o oulua manatu ma lagona. (Filipi 2:2) E tatau ona lotogatasi pe a faia ni faaiʻuga. O loo taʻua i le Faataoto 20:18: “Ua matuā faatumauina fuafuaga ona o fautuaga lelei.” Ia avea mataupu silisili o le Tusi Paia ma o oulua taʻiala a o lua faia filifiliga tāua.
LE MEA E MAFAI ONA E FAIA:
Faailoa atu i lau paaga ou faalogona moni, ae lē na o faamatalaga ma manatu e faatatau i se mataupu
Talanoa ma lau paaga a o leʻi faia se faaiʻuga
^ pala. 4 I le Tusi Paia, o Ieova o le suafa lea o le Atua.


text:
Vaega 97
1–2, O le toatele o le Au Paia i Siona (Itumalo o Siakisone, Misuri) ua faamanuiaina i lo latou faamaoni; 3–5, Ua taʼualoaʼia Parley P. Pratt i ana galuega i le aoga i Siona; 6–9, O i latou o e e tausia a latou feagaiga e taliaina e le Alii; 10–17, E i ai se fale o le a fausia i Siona o le a mafai ai e e ua loto mamā ona vaai i le Atua; 18–21, O Siona o i latou ua loto mamā; 22–28, O le a sao Siona mai le sasa a le Alii pe afai e faamaoni o ia.
1 E Moni Ou te fai atu ia te outou o aʼu uo, Ou te tautala atu ia te outou i loʼu leo, o le leo lava lea o loʼu Agaga, ina ia mafai ona Ou faailoa atu ia te outou loʼu loto e faatatau i o outou uso i le laueleele o aSiona, o le toatele o i latou ua lotomaualalo moni ma o loo saili ma le filiga e aoao le poto ma maua le upumoni.
2 E moni, e moni Ou te fai atu ia te outou, amuia e faapena, ona o le a latou maua; aua o Aʼu, o le Alii, e faaali atu le alofa mutimutivale ia te i latou uma o e aagamalu, ma i luga o i latou uma o soo se tasi Ou te loto i ai, ina ia mafai ona taʼuamiotonuina Aʼu pe a Ou aumai i latou i le faamasinoga.
3 Faauta, Ou te fai atu ia te outou, e faatatau i le aaoga i Siona, o Aʼu, o le Alii, ua fiafia i le tatau ona i ai o se aoga i Siona, ma i laʼu auauna foi o eParley P. Pratt, ona ua mau o ia ia te aʼu.
4 Ma o le tulaga e oo i ai le faaauau pea ona mau o ia ia te aʼu, o le a faaauau pea ona pulefaamalumalu o ia i le aoga o i le laueleele o Siona, seia Ou tuu atu ia te ia ni isi poloaiga.
5 Ma o le a Ou faamanuiaina o ia i le tele o faamanuiaga, i le faamalamalamaina o tusitusiga paia uma ma mealilo mo le faagaeetiaina o le aoga, ma le ekalesia i Siona.
6 Ma i e o totoe o le aoga, o Aʼu, o le Alii, Ou te loto e faaali atu i ai le alofa mutimutivale; e ui i lea, o loo i ai i latou o e e ao ina aaoaiina, ma o le a faaalia a latou galuega.
7 Ua faataatia le amatau i le tafuʼe o laau; o laau uma e lē fua mai i efua lelei o le a tatuu i lalo ma lafo i le afi. O Aʼu, o le Alii, ua fai atu ai.
8 E moni Ou te fai atu ia te outou, o i latou uma o i totonu o i latou o e ua latou iloa ua afaamaoni o latou eloto, ma ua momomo, ma ua salamo o latou agaga, ma ua iloto e tausi a latou feagaiga e ala i le otaulaga—ioe, o taulaga uma e poloaiina e Aʼu, o le Alii—e utaliaina i latou e aʼu.
9 Aua o Aʼu, o le Alii, o le a faia i latou ia fua mai e pei o se laau fua tele ua toto i se fanua lelei, i tafatafa o se vaitafe mamā, e fua mai ai ni fua pele e tele.
10 E moni Ou te fai atu ia te outou, o loʼu loto, ia tatau ona fausia se afale mo aʼu i le laueleele o Siona, e pei o le eata na Ou tuu atu ia te outou.
11 Ioe, ia tuu atu ia fausia vave, i le sefuluai a loʼu nuu.
12 Faauta, o le asefuluai ma le taulaga lenei ua manaomia e Aʼu, o le Alii, mai o latou lima, ina ia i ai se efale e fausia mo aʼu, mo le faaolataga o Siona—
13 Mo se nofoaga o le afaafetai mo le au paia uma, ma o se nofoaga o le aoaoga mo i latou uma o e ua valaaulia i le galuega o le auaunaga i o latou valaauga ma tofi eseese uma;
14 Ina ia mafai ona faaatoatoaina i latou i le amalamalamaaga o la latou auaunaga, i le teori, i le mataupu autu, ma i le mataupu faavae, i mea uma e faatatau i le emalo o le Atua i le lalolagi, le malo lea o ona iki ua faaee atu i o outou luga.
15 Ma o le tulaga e oo i ai e loʼu nuu ona fausia se fale mo aʼu i le suafa o le Alii, ma latou lē tuua se mea aeleelea e sau i ai i totonu, ina ia lē faaeleeleaina, o le a toʼa ai i ona luga loʼu emamalu;
16 Ioe, ma o le a i ai loʼu aafioaga iina, ona o le a Ou alu atu i ai i totonu, ma o i latou uma e loto emamā e o mai i ai i totonu, o le a vaai i le Atua.
17 Ae afai e faaeleeleaina Ou te lē alu atu i ai i totonu, ma o le a lē i ai foi loʼu mamalu iina; aua Ou te lē alu atu i totonu o ni malumalu ua lē paia.
18 Ma, o lenei, faauta, afai e fai e Siona nei mea, o le a auluola o ia ma faalauteleina o ia lava ma avea ma nuu mamalu tele, malosi tele, ma mataʼutia tele.
19 Ma o le a faamamaluina o ia e aatunuu o le lalolagi, ma o le a fai ane: E moni lava o eSiona o le aai lea o lo tatou Atua, ma e moni lava e lē mafai ona paʼū Siona, pe aveesea i fafo mai lona tulaga, aua ua i ai le Atua iina, ma ua i ai iina le aao o le Alii;
20 Ma ua tauto o ia i le mana o lona malosi e avea ma ona faaolataga ma ona aʼolo maualuga.
21 O lea, e moni, ua faapea ona fetalai mai o le Alii, ia olioli Siona, aua o aSiona lenei—O e Ua Loto Mamā; o lea, ia tuu atu ia Siona e olioli, aʼo e uma ua amioleaga, o le a faanoanoa.
22 Aua faauta, ma tagai, ua vave ona oo mai o le atauimasui i luga o e ua lē amioatua e pei o le asiosio; ma o ai e sao mai ai?
23 O le a oo mai le asasa a le Alii i le po ma le ao, ma o le tala o lea sasa o le a faaatuatuvale ai tagata uma; ioe, o le a lē taofia seia afio mai le Alii;
24 Aua ua mumū aʼe le toasa o le Alii e faasaga ia latou mea inosia ma a latou galuega amioleaga uma.
25 E ui i lea, e asao Siona pe afai e vaai o ia ia fai mea uma o soo se mea ua Ou poloaiina ai o ia.
26 Ae afai e lē vaai o ia ia faia soo se mea ua Ou poloaiina ai o ia, o le a Ou aasiasi atu ia te ia e tusa ma ana galuega uma, i se puapuaga tiga, ma efaamai, ma mala, ma le pelu, ma le itauimasui, ma le afi ofaaumatia.
27 E ui i lea, ia tuu atu ia toe faitau tasi atu lenei mea i ona taliga, o Aʼu, o le Alii, ua talia lana taulaga; ma afai e lē toe agasala o ia, o le a aleai se tasi o nei mea e oo mai i ona luga;
28 Ma o le a Ou afaamanuiaina o ia i manuia, ma faateleina se faatelega o manuia i ona luga, ma luga o ona tupulaga e faavavau faavavau lava, ua fetalai mai ai le Alii lo outou Atua. Amene.